وه‌حشیگه‌ریی وه‌ك پڕۆژه – Denegkan\nوه‌حشیگه‌ریی وه‌ك پڕۆژه\nbyئاسۆ\tOctober 24, 2010\tگشتی\nئایا ته‌نها تاڵانكردنی سه‌روه‌توسامانی كۆمه‌ڵگه‌و نیشتیمان پڕۆژه‌یه‌كی وه‌حشیگه‌رانه‌ی نایاسایی‌و ناسیاسی‌و نائه‌خلاقی‌و ناشارستانییه؟ ئایا داگیركردنی سه‌رله‌به‌ری پڕۆژه ئابورییه گه‌وره‌كان له‌لایه‌نی حیزب‌و ده‌سته‌وتاقمێكی مافیایی دیاریكراوه‌وه پڕۆژه‌یه‌كی زه‌به‌لاحی وه‌حشیگه‌ریی نییه؟ ئایا داگیركردنی ده‌زگا‌و نێوه‌نده رۆشنبیریی‌و فه‌رهه‌نگی‌و وه‌رزشی‌و هونه‌رییه‌كان له‌لایه‌ن حیزب‌و به‌رپرسه كوشنده‌كانه‌وه بێجگه‌له پڕۆژه‌گه‌لێكی ناشارستانی‌و ده‌ره‌به‌گخوازیی هیچی دیكه‌ن؟ ئایا تێكڕای ئه‌م نه‌خشه‌یه پڕۆژه‌یه‌كی زه‌به‌لاح نییه بۆ سڕینه‌وه‌و خامۆشكردنی كۆمه‌ڵگه‌و گروپ‌و ئینسانه‌كان؟\nئه‌و ئه‌نداسه‌سازییه نامه‌عریفی‌و نالۆژیكییه‌ی تائه‌وڕۆكه وه‌ك نه‌خشه‌یه‌كی ناشرینی سیاسی‌و حیزبی‌و كارگێری‌و رۆشنبیریی كاری له‌سه‌رده‌كرێت بریتییه له‌به‌رجه‌سته‌كردنی كۆمه‌ڵگه له‌ناو كایه‌كی بچوك‌و هه‌زیلی وه‌ك حیزبدا، ئه‌م كڵێشه‌سازییه نائینسانی‌و ناشارستانییه درێژكراوه‌ی ئه‌و سته‌مكارییه مێژووی‌و حیزبگه‌راییه‌یه كه به‌رهه‌می به‌لشه‌فیزم‌و ستالینیزم‌و نازیزم‌و شۆفێنیزم‌و به‌عسیزم‌و رژێمه تۆتالیتاری‌و دیكتاتۆرییه‌كانه، ئه‌وڕۆكه ئه‌م به‌رهه‌مه ناشارستانی‌و سته‌مگه‌راییه به میرات بۆ ده‌سه‌ڵاته حیزبگه‌را‌و خێڵه‌كی‌و بنه‌ماڵه‌په‌رست‌و عه‌شره‌تپه‌رست‌و سته‌مكاره‌كان به‌جێماوه. ئه‌م میراته پێكڕا گه‌نجینه‌یه‌كی گه‌وره‌وگرانی ئه‌و كه‌ره‌سته‌و لۆژیكانه‌یه كه تائه‌ندازه‌یه‌كی بێ مانا‌و بێ سنور له‌توانایدایه كۆمه‌ڵگه‌و سه‌رله‌به‌ری پێكهاته زیندووه‌كانی كۆنترۆڵ‌و مۆنۆپۆل بكات.\nله‌ڕاستیدا سه‌یركردنی كۆمه‌ڵگه به دید‌و دنیابینییه‌كی حیزبیانه، واته سه‌یرنه‌كردنی كۆمه‌ڵگه‌و نابینایی به‌رامبه‌ر خودی ئه‌و پێكهاته گه‌وره‌یه‌ی كه حیزب تیایدا بێجگه له‌یه‌كه‌یه‌كی بچوكی هه‌ڵتۆقیو هیچی دیكه نییه. له‌كۆمه‌ڵگه زیندووه‌كاندا كۆمه‌ڵگه حیزب كۆنترۆڵ ده‌كات، به‌ڵام له‌و كۆمه‌ڵگایانه‌دا كه حیزب ده‌سه‌ڵاتی موتڵه‌قه یان له‌ژێر ده‌سه‌ڵاتێكی دیكتاتۆریی یان مه‌زهه‌بگه‌رایی‌و ئیمانپه‌روه‌ریدان، كۆمه‌ڵگه وه‌ك كیانێكی سه‌ربه‌خۆ‌و زیندوو بوونی نییه‌و حیزبی حاكم داگیركاریی موتڵه‌قی كۆمه‌ڵگه‌و سه‌رله‌به‌ری سه‌رچاوه شارستانییه‌كانه.\nله‌ژێر ده‌سه‌ڵات‌و هه‌مه‌جیه‌تی حیزبگه‌راییدا كۆمه‌ڵگه وه‌ك كیانێكی سه‌ربه‌خۆ‌و زیندوو وجودی نامێنێت، سڕینه‌وه‌ی كۆمه‌ڵگه یه‌كێكه له‌مه‌هامه هه‌ره گرنگ‌و بنچینه‌ییه‌كانی ده‌سه‌ڵاته موتڵه‌ق‌و دیكتاتۆر‌و دیماگۆجه‌كان، ئه‌م پڕۆسه‌ی سڕینه‌وه‌یه ته‌نها بریتییه نییه له‌سڕینه‌وه‌ی شوناس‌و زیندوێتی كۆمه‌ڵگه وه‌ك رووبه‌رێكی به‌رهه‌مهێن‌و كاریگه‌ر‌و په‌یوه‌ندیدار، نه‌خێر ئه‌م پڕۆسه‌یه بریتییه له‌گۆڕینی شوناس‌و مه‌هامی كۆمه‌ڵگه له‌سه‌ربه‌خۆییه‌وه بۆ وابه‌سته‌یی‌و پاشكۆیی، له‌روبه‌رێكی زیندووه‌وه بۆ پانتاییه‌كی مردوو، له‌كۆمه‌ڵگه‌یه‌كی خۆژێنه‌وه بۆ كۆمه‌ڵگه‌یه‌كی به‌كاربه‌ر‌و موحتاج‌و موچه‌خۆر، گۆڕینی كۆمه‌ڵگه له‌پێكهاته‌یه‌كی فره جومگه‌و فره ره‌نگه‌وه بۆ كوتله‌یه‌كی كۆنكرێتی بێقسه‌و بێده‌نگ‌و خامۆش.\nسته‌مكاریی وه‌ك هێزێكی زیندوو\nوه‌كچۆن دیكتاتۆره‌كان له‌خۆیانه‌وه دروست نابن، هاوكات سته‌مكاریش رێكه‌وتێكی خێرا‌و سه‌یروسه‌مه‌ره نییه، سته‌مكاریی ته‌نها بریتی نییه له‌داپڵۆسین‌و كوشتن‌و وێرانكاریی‌و پڕكردنه‌وه‌ی زیدانه‌كان، سته‌مكاریی جیهانبینییه‌كی گه‌وره‌ی پێكهاته‌یی ئاڵۆزه له‌سه‌ر نه‌خشه‌یه‌كی شارستانی‌و كۆمه‌ڵایه‌تی، كه‌واته وه‌كچۆن سته‌مكاریی جه‌سته‌یی له‌ئارادایه، سته‌مكاریی مێژوویی‌و شارستانی‌و رۆشنبیری‌و حیزبی‌و په‌روه‌رده‌یی‌و ئابوری‌و سیاسی‌و ده‌روونی‌و به‌ڕێوه‌بردن پێكهێنه‌ری ئه‌و سیستامه نالۆژیكی‌و وێرانكاره‌یه كه وێرانكار‌و پێكهێنه‌ری كڵێشه‌یه‌كی دیاریكراوی كۆنترۆڵكردن‌و خاڵیكردنه‌وه‌ی هه‌ر پێكهاته‌و دامه‌زراوه‌یه‌كه له‌جیهانبینییه جیاواز‌و سه‌ربه‌خۆكان‌و پڕكردنه‌وه‌یان به كه‌ره‌سته‌گه‌لێكی دیكتاتۆری‌و نائه‌خلاقی‌و نالۆژیكی تائاستێكی قوڵی سته‌مكاریی.\nئه‌م وتاره شیكاری‌و توێكارییه كه‌شفكردنی ئه‌و بۆشاییه گه‌وره‌یه‌یه كه له‌نێوان مێژوویه‌كی به‌تاڵ‌و ئێستایه‌كی بێمانادا له‌ئارادایه، له‌نێوان بێ مانایی سیاسی‌و مردنی كۆمه‌ڵگه‌دا ده‌گوزه‌رێ، بێگومان شیكردنه‌وه‌یه‌كی زۆر ورد‌و كاریگه‌ر بۆ دۆزینه‌وه‌ی ئه‌و بۆشاییه شارستانیی‌و روحییه‌ی كه مرۆڤی كوردی پیادا تێده‌په‌ڕێ، پێكڕا په‌یوه‌ندییه‌كی قوڵی هه‌یه به سه‌رله‌به‌ری ئه‌و رووبه‌ره سیاسی‌و شارستانی‌و فه‌رهه‌نگییه‌وه كه كۆمه‌ڵگه وه‌ك رووبه‌رێكی زیندوو یان مردوو به‌رجه‌سته‌ده‌كه‌ن.\nبه‌ڵام ئه‌وه كۆمه‌ڵگه‌ی زیندووه وه‌ك هێزێكی شارستانی ده‌توانێت وه‌ك بیركه‌ره‌وه‌و پراكتیزه‌كارێك ده‌ستكاری ژیان‌و فه‌رهه‌نگ‌و پێكهاته راسته‌قینه‌كانی فه‌رهه‌نگ‌و شارستانی‌و دنیابینی كۆمه‌ڵگه‌یه‌ك بكات.\nجیاوازی گه‌وره هه‌یه له‌نێوان كۆمه‌ڵگه‌ی زیندوو و كۆمه‌ڵگه‌ی مردوودا، هه‌ر له‌رووی فه‌رهه‌نگییه‌وه تاده‌گاته مۆرال‌و تاده‌گاته روانین‌و دنیابینی‌و هه‌ست‌و درك‌و زه‌وق‌و چه‌شه‌ی كولتوری‌و ئیستاتیكی‌و تاده‌گاته فه‌نتازیا‌و بیركردنه‌وه‌و گۆڕان‌و وه‌رچه‌رخانی گه‌وره. كۆمه‌ڵگه‌ی زیندوو كۆمه‌ڵگه‌یه‌كی پڕ له‌گۆڕانكاری‌و كار‌و كاریگه‌ریی هزر‌و روانینه ناكۆك‌و ته‌با‌و جیاوازه‌كانه، واته كۆمه‌ڵگه‌یه‌كی ماڵتی روانین‌و فره جیهانبینییه، به‌ڵام كۆمه‌ڵگه‌ی مردوو ته‌واو جیاوازتره به‌ئه‌ندازه‌یه‌ك كۆمه‌ڵگه‌یه‌كی وه‌كیه‌ك بیركه‌ره‌وه، وه‌كیه‌ك تێڕوانین‌و وه‌كیه‌ك ته‌ماشاكردنی دنیا‌و، دواجار كۆمه‌ڵگه‌یه‌كه بۆ كوشتنی جیاوازییه‌كان، بۆنمونه كۆمه‌ڵگه‌ی ژێر ده‌سه‌ڵاتی ده‌سه‌ڵاته دیكتاتۆره‌كان یان تۆتالیتارییه‌كان یان ده‌سه‌ڵاته مه‌زهه‌بگه‌را‌و حیزبسالاره‌كان رووت ده‌كرێنه‌وه له‌ئه‌كتیڤتی‌و جیاوازی‌و ئه‌بستراكت ده‌بنه‌وه بۆ تاكه‌یه‌ك دنیابینی هاوشێوه‌و هاومه‌به‌ست‌و هاوئیراده، واته دروستكردنی كۆمه‌ڵگه‌یه‌كی وه‌كیه‌كی له‌كوتله‌یه‌كی كۆنكرێتی سیاسی‌و ئابوری‌و رۆشنبیری‌و فه‌رهه‌نگیدا. هاوكات له‌و كۆمه‌ڵگایه‌نه‌شدا كه گه‌نده‌ڵی‌و راوڕوتی حیزبی‌و عه‌نته‌ریاتی مافیاگه‌ری حیزبی ده‌گاته دوا ترۆپكی چێژی داگیركردن‌و ده‌ره‌به‌گخوازی‌و پاڵه‌وانبازیی ناعه‌داله‌تی تائه‌وپه‌ری دامركانه‌وه‌ی زه‌وقی ده‌ره‌به‌گخوازی حیزبی‌و به‌تاڵكردنه‌وه‌ی ژیان له‌به‌ها‌و نرخه مرۆیی‌و شارستانی‌و روحییه‌كان، ده‌ره‌نجام خولقاندنی كۆمه‌ڵگه‌یه‌كی مردووه، واته خولقاندنی رووبه‌رێكی گه‌وره له‌بێبایه‌خی‌و كوشتنی گۆڕانكاری‌و ئیراده‌و دنیابینییه جیاوازه‌كان، روبه‌رێك لێوانلێو له‌كۆنخوازی، به‌ڵام خاڵی له‌گۆڕانكاری نوێ‌و وه‌رچه‌رخانی فه‌رهه‌نگی‌و گه‌شه‌ی شارستانی.\nدواجار ئه‌و هێزانه‌ی كه ئاستی هه‌مه‌جیه‌تی حیزبی‌و ئابوری‌و نائه‌خلاقیان ده‌گاته ترۆپكی سته‌مكاریی، ئیدی كار له‌سه‌ر پراكتیزه‌كردنی سڕینه‌وه‌ی شوناس‌و زیندوێتی كۆمه‌ڵگه‌و رووبه‌ره شارستانی‌و فه‌رهه‌نگی‌و رۆشنبیرییكان ده‌كه‌ن، له‌ڕێی داگیركردنی سه‌رله‌به‌ری رووبه‌ری ئابوری‌و سیاسی‌و فه‌رهه‌نگی‌و میدیایی‌و رۆشنبیرییه‌كان.\nمیدیای زه‌به‌لاح به‌ڵگه‌یه‌كی زیندووی ئه‌و سته‌مكارییه وه‌حشیگه‌رییه‌یه، داگیركردنی دوا خانه‌ی رۆشنبیریی له‌لایه‌ن حیزبه‌وه، واته ئیفلیجكردن‌و رسواكردن‌و ناشرینكردنی شوناسی رۆشنبیریی كۆمه‌ڵگه. دواجار حیزبه سته‌مكار‌و وه‌حشیگه‌ره‌كان ده‌توانن ببنه كوشنده‌یه‌كی راسته‌قینه‌ی كۆمه‌ڵگه‌و ئینسانه‌كان.\nپێكڕا حیزبه سته‌مكار‌و هه‌مه‌جی‌و ناشارستانییه‌كان كۆمه‌ڵگه وه‌ك كه‌لاك‌و غه‌نیمه‌یه‌كی گه‌وره سه‌یرده‌كه‌ن‌و حسابی بۆده‌كه‌ن، شه‌رعیه‌تدان به ڕاوڕوت‌و ده‌سه‌ڵاتی ره‌های تاڵانكردنی نیشتیمان‌و سه‌رله‌به‌ری سه‌رچاوه ئابوری‌و فه‌رهه‌نگی‌و سیاسییه‌كان له‌و عه‌قڵیه‌ته كوشنده‌و وه‌حشیگه‌رییه‌وه سه‌رچاوه‌ده‌گریت كه كۆمه‌ڵگه كه‌لاكێكه‌و ده‌بێت كه‌ڵبه‌ی حیزب هه‌میشه له‌خوێنیدا بێت ، كۆمه‌ڵگه غه‌نیمه‌یه‌كه‌و ده‌بێت حیزب تاڵانی بكات.\nPrevious که‌یسی(سه‌رده‌شت عوسمان) له پرۆسه‌ی(بارزانیزه* کردن)ی پارێزه‌رانی سیسته‌می سه‌رمایه‌داریدا


پارته كوردییه‌كان له نێوان لێكترازان و یه‌كڕیزدا\nحزبه كوردییه‌كان كۆمه‌ڵگای كوردیدا دابه‌ش بوون، كوردیان گه‌ڕاندۆته‌وه بۆ ناوچه‌گه‌ری و چین و ئایدۆلۆجیای دژ به‌یه‌ك، هه‌ر حزبێك چه‌ند هه‌زار كه‌سێكی به‌ده‌وریدا كۆبۆته‌وه، تا له‌سه‌ر عه‌قل و په‌نجه‌ی ئه‌واندا بگه‌ن به ئامانجی ئاره‌زوو مه‌ندانه‌ی تایبه‌ت به‌خۆیان، كه هیچ به‌رژه‌وه‌ندی گشتی نابه‌خشێت، لێره‌دا بابپرسین، ئاخۆ تاكی ئه‌م كۆمه‌ڵگا كوردییه هیچ یاداشتێكی هاوبه‌شی له‌ڕابردووی ژیانیدا پیكه‌وه نه‌به‌ستۆته‌وه؟ بێگومان گه‌لێ یاداشتی كاره‌سات بار هه‌یه له ژیانی ئه‌ندام و خێزانی كوردیدا، وه‌ك كیمیا باران و ئه‌نفال و ڕاگواستن .ئه‌ی گه‌ر بلێین, ئایا كۆمه‌ڵگای كوردی ئیراده‌ی هاوبه‌شی نه‌بوو، بێگومان هه‌یه، وه‌ك ڕاپه‌رین دژی ڕژێمی به‌عس. كه‌وایه بێگۆمان له ڕابردووی ژیانی تاكی كوردیدا نه‌ته‌وه‌ی بوون هه‌ستێكی په‌رۆشانه و خولیایه‌كی هه‌ول بۆ دراوی كۆمه‌ڵگای كوردی بووه، هه‌ر ئه‌م واقعیه نه‌ته‌وه‌ی بوونی كوردی سه‌لماندووه، كه رێك سه‌لمێندراوه بۆ پێناسه‌كه‌ی (ڕێنان), به‌ێم به داخه‌وه له نێوان هه‌ست و وێنه‌ی زهنی تاكی كوردا، هه‌ستی نه‌ته‌وه‌ی هاوبه‌ش كاڵ بۆته‌وه، چونكه فره حزبی وای كردووه، هاو، نیشتیمانیان ببن به ده‌سته‌و گرووپ به رابه‌رایه‌تی هه‌ندێ كه‌سی ڕاهێنراوی وڵاتانی ده‌ره‌كی بوون به حزب له سه‌ر گیانی تاكی كۆمه‌لگا به‌هێز ده‌بن له ده‌وری ئایدۆلۆژیایه‌ك ركابه‌ری گه‌یشتن به ده‌سه‌ڵات و پله‌و پایه ده‌كه‌ن.\nله كاتێكدا هه‌ر ئه‌م تاكه بوو به‌كۆمه‌ڵگاو گه‌لێ بنچینه‌ی هاوبه‌شی هێنایه بوون, وه‌ك زمانی هاوبه‌ش، فه‌رهنگی هاوبه‌ش، كه‌لتوری هاوبه‌ش، ژیانی كۆمه‌ڵایه‌تی هاوبه‌ش، له‌سه‌ر خاكێكی هاوبه‌ش، له ژێر ناونیشانی نیشتمانێكی هاوبه‌ش، كه له ڕاستیدا تێكۆشاون و خه‌باتیان كردووه، تا ژیانێكی هاوبه‌ش بژی, به‌ڵام حزبه كوردییه‌كان ده‌ستیان به‌سه‌ر ئه‌م جومگانه داگرتووه، گه‌لیان به سه‌ر بیرو رای خۆیانیان دابه‌ش كردووه، هه‌ستی نه‌ته‌وه‌ی له هه‌گبه‌ی تاكی كوردا دابراندووه، ئه‌م پارته كودییانه به‌رژه‌وه‌ندی حزبیان خستۆته پێش به‌رژه‌وه‌ندی گشتی نه‌ته‌وه‌یی، سه‌ره‌ڕای قوربانیدان و شه‌هیدبوونی هه‌زران ڕۆله‌ی كورد، هه‌ریه‌كه‌یان خۆیان به وڵاتێكی ده‌ركی هه‌ڵواسیووه، بۆ پاراستنی به‌رژه‌وه‌ندی (دارایی, ئیمتازات, هێز, پاڵپشتی نێوده‌وڵه‌تی, مانه‌وه له ده‌سه‌ڵات) كه‌چی پرسه چاره‌نووس سازه‌كانی نه‌ته‌وه‌یی و نیشتمانیان وه‌لاناوه، له به‌رده‌م ئه‌ركی نیشتمانی ناكۆك و ترازاون، به‌لكو هه‌ندێكیان دژ و كۆسپ و ته‌گه‌رن له به‌رده‌م یه‌كێتی بوون، و ته‌بایی و برایه‌تی، لێكترازاون تا كۆده‌نگی نیشتمانی و كوردایه‌تی دروست نه‌بێت، هه‌ر ئه‌م گرفته دواجار كاریگه‌ری خراپی خستۆته سه‌ر بواری ژیانی كۆمه‌ڵایه‌تی و بواری ئابووری، و دابه‌ش بوونی خه‌لك به‌سه‌ر ناوچه‌ی جیا جیاو بنیات نانی رق و كینه له‌نێوان لایه‌نگری بۆ حزبه‌كان، ئه‌م دیارده هه‌ستی نه‌ته‌وه‌یی نه‌هێشت و دایبڕان له زهنی تاكه‌كاندا.\nوه ئه‌م حزبه كوردییانه خاوه‌نی وتار و ئه‌داو سیاسه‌ت و هێزێكی هاوبه‌ش نه‌بوون، له كاتێكدا هه‌ڵ و مه‌رجی وه‌ها هاتۆته پێش، بۆ گه‌یشتن به ماف و ئامانجی گشتی نه‌ته‌وه‌یی، دوا به دوای ڕاپه‌رینی گه‌لی كورد دژ به زولم و سته‌م. ئه‌م لایه‌نه سیاسیانه جگه له هاوپه‌یمانی بۆ دابه‌شكردنی پله‌و پۆست له حكومه‌ت و حكومه‌تی خۆجێی، نه‌یان توانیوه یه‌كگرتوویی و هاوهه‌لوێستی وخه‌باتگێری، بۆ نه‌ته‌وایه‌تی كۆنگره‌یه‌كی مۆدیرێن رێكبخات، به‌لكو په‌كیخستووه، هه‌وله‌كانیان نه‌بۆته سه‌رچاوه‌یه‌كی به‌تین و تۆكمه بۆ داچاندنی شتلی نه‌ته‌وه‌یی له هه‌گبه‌ی سیاسیه‌كانی كوردا، بۆچی هه‌ستی نه‌ته‌وه‌ی حزبه كوردیه‌كان كۆناكاته‌وه؟.\nنووسه‌رێكی كۆچڕه‌وی ئه‌مریكی (تۆماس پین)، له سالی (۱۷۷۰) خاوه‌نی بڵاوكراوه‌ی (هه‌ستی هاوبه‌ش) بوو، له دژی زولم و سته‌می به‌ریتانیا، ده‌رخه‌ری ناخۆشیه‌كانی كۆچڕه‌ونشینانی ئه‌مریكا بوو، له ماوه‌ی (٦) مانگدا (۱٥۰) هه‌زار دانه‌ی لێفرۆشرا، نزیكه‌ی نیوه‌ی دانیشتوان خوێنه‌ری بوون، دڵ و گیانی هاوڵاتیانی داگیر كرد هانیدان بۆ سه‌ربه‌خۆی تا له ژێر ده‌سه‌ڵاتی به‌ریتانیای گه‌وره ڕزگاریان بێ، ئه‌مه‌یان نموونه‌یه‌كه, كه تاكه كه‌سێك به‌ده‌قێكی (٥۰) لاپه‌ره‌ی، نه‌ته‌وه‌یی بخاته دڵ و ده‌روونی هاوڕه‌گه‌زه‌كانی, به‌ڵام حزبه‌كانمان به هه‌بوونی پێگه‌ی (جه‌ماوه‌ری, سه‌ربازی, حزبی, حوكومی, به‌رنامه, نه‌خشه‌و پلان) ووتاره‌كانیان بۆ خزمه‌ت به گه‌شه‌و مانه‌وه‌یان به‌كار ده‌هێنن، نه‌وه‌ك بۆ ئامانجی نه‌ته‌وایه‌تی. بۆیه ده‌توانم بڵێم به‌هۆی ئه‌م هۆكارانه‌ی خواره‌ووه، هه‌ستی نه‌ته‌وه‌ی دابرێندراوه له دڵ و ده‌روونی كۆمه‌لگای كوردیدا بۆ نمونه به‌شێكی زۆر له حزبه‌كان له كرۆكی حزبێكیتر هه‌لقوڵاون، واتا كاره‌كته‌ره‌كانیان شكست خوارد و یاخی بووی ناو حزبێكیترن، ئه‌مشیان ده‌بێته هۆی كاركردن دژ به‌یه‌ك و نا تفاقی. یان سیاسه‌ته‌كانیان لۆژیك نیه، زیاتر ئاره‌زوومه‌ندانه‌یه، ئه‌مه‌شیان واده‌كات ته‌نازول و سازان نه‌بێت. یاخود ناوشیاری كۆمه‌لگا خزمه‌تێكی باشی ئه‌م حزبانه‌ی كردووه، (ئیرتجاع)ی، هێناوه‌ته‌بوون، و ئایدۆلۆجیایی واقعی خستۆته ژێر پێ.\nجگه له‌م خاڵانه‌ی سه‌روو ده‌كرێ بگوترێت به‌شێك له حزبه‌كان لۆكالین، بۆته هۆی دابه‌ش بوونی ده‌سه‌ڵات به‌سه‌ر ناوچه‌گه‌ری و جیاوازی دادوه‌ری قبوول نه‌بوونی بیرو ڕا، ئه‌مشیان جیاوازی ده‌خاته نێوان هاونیشتیمانیان و سنوری جوگرافیای خستۆته ژێر مه‌ترسی داگیركاری ولاتانی دراوسێ. هه‌روه‌ها ناشه‌فافی سیسته‌می ئابووری و ده‌ست به‌سه‌رداگرتنی له‌لایه‌ن تاقمێكی دیاری كراو دوور له دامه‌زراوی حوكومی. كۆتا خاڵیش ده‌مه‌وێت باسی بكه‌م نه‌بوونی دیبلۆماسی كارامه‌و شیاو نه‌ته‌وه‌یی، بێ هه‌لوێستی له‌كاتێكدا كه لایه‌نه‌ێكی كوردی تۆمه‌ت بارده‌كرێت به پرسێكی نه‌ته‌وه‌یی.\nئه‌مانه‌و چه‌ندین هاۆكاریتر هه‌ن بۆ نه‌گه‌ویشتن به ڕێكه‌كه‌وتن له سه‌ر پرسی ده‌ره‌كی له ئه‌نجامی ناته‌بایی و یه‌كتر قبوول نه‌كردن، ناكۆكی لایه‌نه‌كان وشه‌ی رۆژنامه‌وانی شه‌ری پۆست و به‌ڵێن و ره‌فتاری پێش هه‌ڵبژاردنه‌كان و ڕه‌گی به كۆمه‌ڵگادا كوتیوه، هه‌ستی نه‌ته‌وه‌یی له باوه‌شی كوردبون و كۆمه‌لگادا دابڕاندووه.


كادرێكى گۆڕان : هەموو خەونی عومه‌ری سه‌ید عەلی ئەوەیە کاندیدو پیاوەکانی خۆی لە پەرلەمان و پۆست و پلەو پایەی حکومیدا جێبکاتەوە\n22/5/2018 - 13:10\nئەو رێکخەرە گۆڕانی لە خەڵک سەندەوەو دایەوه دەست تاقمە کۆنەکەی مەکتەبی سیاسی یەکێتی\nشه‌وقى كانه‌بى كادری دیاری بزووتنه‌وه‌ى گۆڕان له‌شارى هه‌ولێر ، له‌په‌یجى تایبه‌ت به‌خۆی له‌تۆڕى كۆمه‌ڵایه‌تى فه‌یس بووك ، له‌چه‌ند دێر و ووشه‌یه‌كدا ڕه‌خنه و هێرش ده‌كاته سه‌ر عومه‌رى سه‌ید عه‌لى ڕێكخه‌ری بزووتنه‌وه‌ى گۆڕان ده‌گرێت ، به‌كه‌سێك وه‌سفى ده‌كات كه‌ناتوانێ بۆ بزووتنه‌وه‌كه هیچ بكات و وه‌هیچ مواسه‌فاتێكى تێدا نیه و گونجاو نیه بۆ سه‌رۆكایه‌تى هێزێكى وه‌ك گۆڕان\nده‌قى ته‌واوى نووسینه‌كه‌ى كادره‌كه‌ى گۆران\nعومەری سەید عەلی، گۆچانەکەی دایە دەست گۆڕان!\nئێمە هەر لەسەرەتاوە لە دژی پرۆسە نادیموکراتی و ناشیرینەکەی هەڵبژاردنی عومەری سەید عەلی و تاقمە قیادیە خۆسەپێنەکەی گردەکە وەستاینەوە. بۆ ئەوەش ئەو رۆژەمان لەبەرچاوبوو کە ئەو گروپە بە تەواوی دەست بەسەر گٶراندا دەگرن و هەرچی دەنگی رەخنەگرانەیە لە ناو گۆڕاندا سەرکوتی دەکەن و نەفەسێک بۆ بۆچونێکی جیاو بیرێکی جیا ناهێڵنەوە و گۆڕان بەو رۆژە دەگەینن کە هیچمان ئیرەیی پێنابەین.\nلە دوای نەخۆشکەوتنی کاک نەوشیروانەوە تا ئێستا بە عەمەلی عومەری سەید عەلی رێکخەری گشتی گۆڕانە، ئێستا پێویستە بپرسین ئەو پیاوە لەو ماوەیەدا چی بەسەر گۆڕان هێنا. ئەو رێکخەرە گۆڕانی لە خەڵک سەندەوەو دایە دەست تاقمە کۆنەکەی مەکتەبی سیاسی یەکێتی کە دەرکەوت ئەو پیاوانە هیچ شتێکی زیاتریان بۆ گۆڕان پێ نیە جگە لە گواستنەوەی کلتوری تەکەتول و گروپگەری و پیاو پیاوانێ.\nئەوانە لەو ماوەیەدا بۆ یەک چرکەش خەریکی سیاسەت و بیرکردنەوەی سیاسی نەبوونە جگە لە هەوڵدان بۆ یەک شکاندن و بە‌هێزکردنی باڵ و تەکەتول و پیاوەکانی خۆیان.\nعومەری سەید عەلی، هیچ مواسەفاتێکی تیا نابینیتەوە بۆ سەرۆکایەتیکردنی هێزێکی چاڵاک و کاریگەری وەک گۆران بشێت. نە کەسێکە کە خاوەنی فیکری سیاسی بێت، نە کەسێکی قیادیە خەڵک لە دەوری کۆببێتەوەو ئیدارەیان بکات، نە توانای وتاردان و نوسینی وتارێکی سیاسی هەیە نە ئەو پیاوەشە کە بتوانێت لە ناو ساحەی سیاسی هەرێمی کوردستان و عێراق گۆران بە یاریکەرێکی چاڵاک بهێڵێتەوە.\nهەموو خەونی سیاسی سەید عەلی ئەوەیە کاندیدو پیاوەکانی خۆی لە پەرلەمان و پۆست و پلەو پایەی حکومیدا جێبکاتەوە.\nعومەری سەید عەلی، خراپترین رێکخەری گۆڕان بوو کە هەر کادیرێکی دیکەی گۆڕان ئەو ئەرکە یبگرتایە ئەستۆ باشتر بەڕێوەی دەبرد. بەڵام نیگەرانیە گەورەکە ئەوەیە ئەوانە رانەهاتون لە کاتی شکستیاندا دەست لە کاربکشێنەوەو دان بە شکستی خۆیاندا بنێن و داوای لێبوردن لە لایەنگرانی حیزبەکانیان بکەن. بۆیە من هیچ گەش بین نیم واز لەو پۆستە بێنێت هەتاکو گۆچانەکەی نەداتە دەست گۆران.


( لە پەراویز بۆوچونەکەی بەریزان هاشم رۆستەمی و بەرێز عەبدوللە حەسەنزادە.)\nلەم ڕۆژانە دا بەریز کاک هاشمی رۆستەمی بە نووسینی بابەتێک لە ژێر ناووی "با چیتر ٢٦ی سەرماوەز رۆژی پێشمەرگە نەبێ"\nهەروەها بەرێز عەبدوللە حەسەنزادەش بە پشتگری لە بۆچوونەکەی بە نووسینی وتارێک لە ژێر ناوی "تەواوکردنی بابەتێکدا" پەنجەیان خستۆتە سەر ئەرکێکی گرینگ و کەموێنە کە پێموایە رێگا خۆشکەرێکە بۆ دەست نیشانکردنی کەم کۆریەکانی حیزبە خۆشەویستەکەمان. ئەگەر بە دڵێکی فراوانەوە بە دوور لە دەمارگرژی و هیژمۆنی حیزبی بەو ئەرگە پیرۆزە هەڵستین بەشێکی زۆر لە ناکۆکی و هۆکارەکانی قەیرانی نێوخۆیی حیزبی کۆتایان پێدێی. بەو کردەوەشمان جووڵانەوەی میللی دیمۆکراتێکی نەتەوەکەمان لە زیان و زەرەری زیاتر دەپاریزین. بۆیە هەروەک ئەو بەرێزانە دوبارەی دەکەمەوە کە "عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ‌و ته‌نانه‌ت ڕاستیشی بکاته‌وه؟." کە ئەگەر!\n١_ ئەگەر حیزبی دیمۆکرات خۆیی بە میراتگری کۆماری کوردستان دەزانی، دەبێ پێی عەیب نەبێ بە شانازێەوە ئاڵاهەڵگری هەموو هێما و درووشم و سونبولەکانی کۆماری کوردستان بە بێ پێچ و پەنا بێ. تەنانەت نابێ بە خاتری هێندێک سات و سەودای ماڵوێرانکەر یا دڵخۆشکردنی فارسە زڕ بڕاکانمان!! خۆمان لەو دەسکەوتە مەزنە و مێژوویە بێ ساحەب بکەێن یا چوکێان بکەینەوە. هەروەک دەبینین چ ئەوکات پێشەوا قازی محمد کۆماری کوردستان ڕاگەیاند و خۆیی کردە قەلخانی نەتەوەکەی و چ ئەوکات کە د قاسملوو بۆ خودموختاری و مافە سەرەتایەکان تیدەکۆشا و ویستی کیشەی کورد بە رێگایی دیالۆگەوە چارەسەر بکات لەلایان حاکمانی تاران و دۆستانی فارسمان!!\nکردەوەکانێان وەک هەرەشەیەک بۆ سەر تەواویەتی ئەرزیی ئیران سەیر کران. ئەو دەستانەی کە بۆ دۆستایەتی و ئاشتی درێژ کرابوون و شکێندڕان و لە ئاکامدا هەردووکێان بەو پەریی دڕندەیەوە شەهید کڕان. بۆیە لازمە و هیچ عەیب نێ نەک تەنیا رۆژی پێشمەرگە کات و ساتی روودانەکەی راست بکرێتەوە لازمە و پیویستە پاش نیزیک بە ٧٠ سال بوێرانە و ڕاشکاوانە دروشمەکانی کۆماری کوردستان بە بێ پشتگر و پاشگر بەرز و شکاوە ڕابگرین. ئیزن نەدەێن ئەو خوێنانەی هەروا سووک هاسان بەفیرۆ بڕۆن.\n٢_ ئەگەر پێشەوا بەر لە ٧٠ سال لەمەوبەر بە لێزانی خۆی تۆانی هەموو چین و تۆێژەکانی گەلی کورد بە گشتی و عەشایری بە هیز و دەسترۆیشتوویی ئەو سەردەمی وەک دێبۆکری و ئیلخانیزادە و مەنگورەکان لە پێناو خزمەت بە جوولانەوە کورد لە ژێر یەک دروشم و ئالا کۆبکاتەوە و هەوینی تەبایی و یەکیتی لە نیوانێاندا پێک بێنی ئێستاش هیچ عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ و ته‌نانه‌ت تێبکۆشیبۆ جەماوەریکردنی زیاتر حیزب بە دوور لە دیاردە دەست و پێگرەکانی خودی و ناخودی و ناوچەگەرایی کارێک بکات هەموو بیر و باوەرە جێاوازەکان خۆیانلە حیزبدا ببیننەوە. لە وزە و تۆنایی هەمۆانیش لە پێناوو ئامانجێک بەرزتردا کەلک وەربگرێ.\n٣_ لەم دۆایانەدا بەداخەوە هێندێک ئەدەبێاتی ناشیرین سەبارەت بە میژووی کۆماری کوردستان لە حیزبدا دەنوسری. هێندێک پێیان وایە کە چوون کۆمار سیاسەتی شەر و بەرگری رەچاوو نەکردۆە بە ئاشبەتالی ناوزەد دەکەن واتە "کۆماری ئاشبەتالی کرد" هیندیکیش ئاماژە دەکەن و دەلێن "بەداخەوە سەرانی کۆمار سێاسەتی خۆ بەدەستەوەدانێان هەڵبژارد". هێندێکیش بۆ دڵخۆشکردنی نەیارانی کورد و گرینگی نەدان بە مێژوو و پێکهێنانی هێندێک سات و سەودا لە گەورەی کۆماری کوردستان کەم دەکەنەوە و بە "کۆماری مەهابادی" ناوزەد دەکەن. ئەگەر بەو عەقلێەتە برۆانینە مێژوویی رووداوەکان، دەبێ چۆن سەیری کردەوەکانی خۆمان وەک کشانەوەی هێزی پێشمەرگە لە قووڵایی ناوچەکان بۆ ئەودیویی سنورەکان بکەین؟. دەبێ بیر بکەێنەوە چۆن پێشمەرگەمان فێری گەرمین و کۆێستان کرد. دەبێ بیر بکەینەوە چۆن خەباتمان کرد بە خەباتی چەند وەرزێک لە ساڵدا بە بێ ئەوەی لە بیری ئالترناتیویەکی دیکە بکەێنەوە. دەبێ بیر لەوەی بکەێنەوە کە چۆن بەوانەش رانەوەستاین، قەندیلمان روو بە پێدەشتەکان لە قووڵایی سنووری ولاتێکی دیکەدا چۆڵ کرد و سیاسەتی کەمپنیشیتان هەلبژارد؟.مەگەر نەماندەکووت کە چیاکان تەنیا دۆستی کوردەکانن. بە واتەیەکی تر چیاکان نیشتمانی کوردانن. کەواتە بۆچی ئەم\nنیشتمانەمان بۆ دووژمن چۆل کرد؟. ئایا ئەم کردەوانە ئاشبەتال و خۆ بەدەستەوەدانێک ئابرومەندانەن یا هەلبژاردنی سیاسەتێکی ژیر و وریانەن؟. بۆ بۆ ئێمە رەوایە ویڕانی بوونی تکنۆلۆژی سەردەم و مەجال و مەکانیزمەکانی دیکەی خەبات، وەها سیاسەتێکی سەقت رەچاوو بکەین و کەس مافیی رەخنەگرتنیشی نەبێ بەلام بە دڵفراوانیەوە دەبێ بە ئیزن بەخۆمان بدەین هەڵس و کەوتەکانی پێشەوا قازی بۆ بەرگری کردن لە قەلاچۆکردنی شاری مەهاباد هەرەک شاری تەورێز بە ئاشبەتال و سیاسەتی خۆ بەدەستەوەدانی بەرێزێان ناوزەد بکەێن؟. بۆیە هیچ عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ و ته‌نانه‌ت ڕاستیشی بکاته‌وه ئەگەر گووللە بە رابردوە بنین بە بێشک داهاتوو تۆپمان پێوە دەنێ.\n٤_ حیزب لە مێژووی خۆیدا چۆار جار واتە لە کۆنفرانس دوو، کۆنگرەی چۆار، کۆنگرەی هەشت و کۆنگرەی دۆازدە ئیزافە یەک بەهۆی قەیرانی نێوخۆیی توشی دارمان و لەت بوون هاتۆە. لازمە حیزب وێرای خەسارناسێک لەم رووداوانە هۆکارەکانی ئەم لەتبوونانە و لەهەمانکاتدا رۆلی ئەحمەد تۆفیق وەک سکرتیری گشتی لە میژوودا پێناسە بکات. بۆوەی بۆجارێکی دیکە حیزب بتۆانی بە سەلامەتی خۆی لەم قەیرانانە دەرباز بکات و هێندەش حیزب هێز و تۆاناکانی لەم هەڵبەز دابەزانەدا بە فیرۆ نەدات.\n٥_ هیچ عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ‌و ته‌نانه‌ت پیوسیتە خەسارناسیک بۆ هەر دوو شەری نیووخۆیی لە نێوان کۆمەلە و حدکا بە گشتی و لە نیوان حدکا_ رش و حدکا بە تایبەتی بکات. هۆکارەکان و تاوانبارانی ئەم کردەوە دزیوە بناسرین و داووی لێبوردن لە خەلکی کورد بە گشتی و هەموو ئەو بنەمالانە بکەن رۆلەکانیان لەم پێناوەدا لە دەست داوە. بۆوەی ئەگەر خودای نەخۆاستە بەرەیەک یا هاوپەیمانێک!! لە نێوان هێزەکانی کوردیدا پێک بێ بەردی بناخەی پتەوە لە سەر بێ باوەری و بێ متمانەی سەبارەت بە یەکتر دانەمەزرێ. جگە لەوەش خەسارناسیەک لەم بارەوە دەتۆانی بۆ هەمیشە بەرگری لە دووپاتبوونەوەی ئەم تراژدێانەی بکات.\n٦_ هیچ عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ‌و ته‌نانه‌ت ڕاستیشی بکاته‌وه کە ئەگەر تا دۆێنی شێوەی پرۆسەی تێکەل بوونەوەی حدکا و حدکا ڕێبەرایەتی شۆڕشگێر کردەوەیەکی دروست بوو و هیچ مەبەستێکی لە پشت نەبوو یەستاش هەروەک ئەوکات بۆ پاراستنی بەرژەوەندێەکانی نیشتمان و ریکخستنی نێوومالی کورد و پتەوترکردنی زێاتر جولانەوەی کورد بە بێ لەبەرچاووگرتنی پلە و کورسی دەستەلات هەنگاوەکانمان بۆ تێکەلبوونەوە توندتر بکەێن و خەلک لەوەی زیاتر هیوابر نەکەن.\n٧_ ئەگەر باوەرمان بە دروشمەکانی وەک ریکخراو چەکی هەرە گرینگی ئێمەیە، چێاکان تەنیا پشت و پەنای ئێمە کوردن و سەربەخۆیی بریاردان لە سەربەخۆیی ئابوری دایە، بۆچی یەستا گرینگی بە ریکخراو نادری و تەشکیلاتەکانمان بەرە هەلوەرین و پەسیوبون دەچن. بۆ نەمانتۆانێوە لۆبێکی کورد وێرای بوونی هەزاران کورد لە دەروە پێک بێنین کە دەرد و مەینەتێکانی گەلێک بە دام و دەزگا دەولەتێکان ڕابگەیەنێ. بۆ لە ووزە و تۆانایی ئەندامان هەر ئەوانە کە لە هێزەکانی دیکەدا دەبنە دینامیزم و رێبەری ئەم هیزانە بە جۆرەی تۆان کەلک وەرناگری؟. بۆ هەنگاوێکی ئەوتۆ بۆ سەربەخۆی مالی نەهاویشتڕاۆە و یەستاش نیمە، نیمە هەر وەک هەمیشە دروشمی ڕۆژ حیزبەکەمانە؟. ئەگەر مانەوە لە چێاکان سەخت و دژاور بوو چۆنە پککە تۆانی بمێنێتەوە و بەمانەوەی خۆی کیشەی کوردی لە تورکیە بگەیەنێتە لووتکە؟.. بۆیە هیچ عه‌یب نیه‌و به‌ڵکوو پێویستیشه حیزب [ی دێموکڕات] پێ له هه‌ڵه‌ی خۆی بنێ‌و ته‌نانه‌ت ڕاستیشی بکاته‌وه کە نەیتۆانی لەو ئامڕازانەی لەبەردەستی دابوون بە جۆرەی تۆانا کەلک وەربگری. لە هەمانکاتدا خۆی بۆ خەباتێکی دورودرێژ ئامادە بکات.\nهەروەک دەزانین حیزبێکی شۆڕشگێر و رەسەن حیزبێکە کە هەلە و کەم و کۆرێەکانی خۆی دەست نیشان بکات و بۆ لەنێوبردنی ئەم دێاردانە هەنگاوو بنێ. یەکێک لە هۆکارەکانی خۆشەویستی حیزب لە نێو کۆمەلانی بەرین خەلک هەمان راستکردنەوە هەلەکانی لە ڕابردوودا بۆە. بۆیە پێویستە حیزب بۆ بەرگری لە دووبارە بوونەوەی قەیرانەکانی ریکخراوەیی و زیاتر بە جەماوەری بوونی و هەروەها بەرپرسایەتێکی کە سەبارەت بە جوولانەوەی گەلی کورددا هەیەتی، بە دڵفراوانی بەم هەڵە و دەیان کەم و کۆرێەکانی دیکەی خۆییدا بچێتەوە تا بۆجارێکی تر حیزب بگەرێتەوە بۆ دۆخی جارانی و ببێتەوە حیزبی دیمۆکراتی کوردستان حیزبی خۆشەویستی گەلی کورد.


توركیا چی له كوردستان ده‌وێت؟\nد.كامه‌ران مه‌نتك3/2/2021 368 جار بینراوە\nدیسان میدیاكانی توركیا هه‌واڵی هێرشێكی فراوانیان بۆ سه‌ر كورد له‌باكوور و باشوری كوردستان راگه‌یاند، دیسان توركیا ده‌یه‌وێت كوردستان بكاته‌وه گۆڕه‌پانی شه‌ڕ و سیاسه‌ته دوژمنكاریه‌كانی خۆی پیاده بكات. مه‌به‌ستی توركیا له‌و هێرشانه زۆر مه‌ترسیدارتره له‌وه‌ی باس ده‌كرێت، توركیا به‌بیانووی شه‌ڕی په‌كه‌كه‌وه شه‌ڕی هه‌موو كورد و خاكی كوردستان ده‌كات.\nجێگای داخه تا ئێستا كورد له‌و ستراتیژییە قووڵ و ترسناكه‌ی توركیا نه‌گه‌یشتووه، كه ده‌یه‌وێت به‌یه‌كجاری مه‌سه‌له‌یك بنه‌بڕ بكات، كه پێی ده‌گوترێت مه‌سه‌له‌ی كورد ئه‌و هه‌ڕه‌شه‌یه، كه له‌راستیدا نه‌ك هه‌ر هه‌ڕه‌شه نیه بگره فاكته‌رێكی به‌هێزیشه ئه‌گه‌ر به‌شێوه‌یه‌كی ته‌ندروست و ئیراده‌یه‌كی سه‌ربه‌خۆ كاری له‌سه‌ربكات، بۆ هه‌تا هه‌تایه له‌كۆڵ بكاته‌وه.\nتوركیا سیاسه‌تێك جێبه‌جێده‌كات، كه سیاسه‌تی پۆست مۆدێرنیته‌یه و به وه‌كاله‌تی زلهێزه جیهانیه‌كان ئه‌و كاره ده‌كات، ده‌یه‌وێت دیمۆگرافیای كوردستان بگۆڕێت ئه‌و ناوچه وشكاییه‌ی ئۆراسیا، كه چاره‌نووسی سیسته‌می جیهانی و ململانێیه جیهانیه‌كانی تیادا یه‌كلایی ده‌بێته‌وه، به‌یه‌كجاری له‌بن ده‌ستی كورد ده‌ربێنێت، توركیا به‌چڕی كار له‌سه‌ر ئه‌و ده‌كات، كه دیمۆگرافیای ئه‌و ناوچانه بگۆڕێت، كه له‌سه‌ر ده‌ریای سپی ناوه‌ڕاسته‌وه ده‌ستپێده‌كه‌ن و درێژده‌بنه‌وه تاوه‌كو ده‌گه‌نه ئه‌و ناوچانه‌ی ده‌كه‌وێته ژێر هه‌ژموونی ئێران، كێشه‌ی زینی وه‌رتێ ئه‌و خاڵه بوو، كه توركیا بۆ ده‌ستنیشانكردنی دوا هه‌نگاوه‌كانی خۆی ده‌ستیپێكرد و دوای ئه‌وه شه‌ڕه‌كانی له‌نێوان ئه‌و دوو خاڵه‌دا چڕتر كرده‌وه. ناوچه‌كانی دوای ئه‌و خاڵه‌ش ده‌كه‌وێته ژێر هه‌ژموونی ئێران، كه ئه‌ویش نه‌ك هه‌ر له‌وناوچانه به‌ڵكو به‌قووڵاییه‌وه هاتۆته ناوه‌وه ده‌وێت هه‌ریمی كوردستانیش له‌ره‌گه‌وه ههڵكه‌نێت.\nده‌بێت به‌باشی له‌و راستیه تاڵه تێبگه‌ین، كه مه‌سه‌له‌ی شه‌ڕی توركیا دژی كورد شه‌ڕێكی جیهانیه و له‌سه‌ر پانتاییه‌كی جیۆپۆله‌تیكی فراوان به‌ڕێوه ده‌چێت و به دوور و نزیك په‌یوه‌ندی ویستی سه‌ربه‌خۆی توركیا و پڕۆژه‌ی عوسمانیه نوێیه‌كانه‌وه نیه، چونكه ئێمه ده‌زانین له‌سه‌ره‌تای سه‌ده‌ی شانزه‌هه‌م كاتێك عوسمانیه‌كان به‌ئاڕاسته‌ی رۆژهه‌ڵات كاریان ده‌كرد، له‌گه‌ڵ كورده‌كان ڕێككه‌وتن، ئه‌مه‌ش گوڕوتینێكی تری به ئیمپراتۆریای عوسمانی به‌خشی و بووه هۆكارێكی گرنگ بۆ زۆر له سه‌ركه‌وتنه‌كانیان، په‌یوه‌ندی عوسمانیه‌كان و كورد دوای هاتنی مۆدێرنیته‌ی رۆژئاوا بۆ رۆژهه‌ڵات، ئه‌وه‌ی له مێژووی عوسمانیه‌كان پێی ده‌گوترێت قۆناغی چاكسازیی و هه‌ردوو پڕۆژه‌ی خه‌تی هومایۆن و خه‌تی شه‌ریفی گوڵخانه‌ی لێكه‌وته‌وه، به‌ره‌و هه‌ڵوه‌شانه‌وه‌و تێكچوون چوو.\nله‌گه‌ڵ هاتنی مۆدێرنیته‌ی ڕۆژئاواو له په‌نای سه‌رهه‌ڵدانی بیری ناسیونالیستیدا هه‌موو نه‌ته‌وه‌كانی تری ناو ده‌وڵه‌تی عوسمانی جینۆساید كران و به‌شێوه‌یه‌كی راسته‌وخۆ و ناڕاسته‌وخۆ هه‌وڵی سڕینه‌وه‌یان درا. بۆیه له‌كۆتاییه‌كانی سه‌ده‌ی نۆزده‌هه‌م سه‌ره‌تای سه‌ده‌ی بیسته‌م جینۆساید و قڕكردنی ئه‌رمه‌نی و كورده‌كان ده‌ستپێده‌كات، له‌سه‌رده‌می ئه‌تاتورك، كه هه‌موو سه‌رچاوه مێژووییه‌كان وه‌ك دروستكراوێكی ڕۆژئاوای ناوده‌هێنن، پڕۆسه‌ی سڕینه‌وه‌ی كورد به‌شێوه‌یه‌كی زۆر مه‌ترسیدار به‌ڕێوه ده‌چێت.\nله‌سه‌رده‌می ئاكپارتیدا، كه ده‌یه‌وێت له‌سه‌ر بنه‌مای پۆست مۆدێرنیته‌وه مامه‌ڵه له‌گه‌ڵ كورد بكات، هه‌مدیس بۆته دارده‌ستێكی رۆژئاوا و به‌یارییكردن له‌سه‌ر په‌تی هه‌ردوو به‌ره‌ی ئۆراسی و جیهانگه‌رایی ئه‌مریكی، ده‌یه‌وێت كار له‌سه‌ر داڕشتنه‌وه‌ی نه‌خشه‌ی دیمۆگرافی كوردستان بكات.\nئه‌وه‌ی توركیا ده‌یكات به‌گڵۆپی سه‌وزی روسیا و ئه‌مریكا و نات ۆو ته‌نانه‌ت چینیشه، بۆیه ده‌بینین توركیا به‌شێوه‌یه‌كی زۆر مه‌ترسیدار ده‌ستی ئاوه‌ڵا كراوه و كه‌وتۆته وێزه‌ی كورد، نه‌ك هه‌ر به تەنیا مرۆڤی كورد جینۆساید ده‌كات، به‌ڵكو خاكی كوردستانیش سووتماك ده‌كات و ده‌یه‌وێت داروبه‌ردی ئه‌و وڵاته له‌ره‌گه‌وه هه‌ڵكه‌نێت، ئه‌وه‌ی ئه‌و بارهه‌ڵگرانه ببینێت، كه رۆژانه له‌ناوچه سنووریه‌كان داربه‌ڕووه ره‌سه‌نه‌كانی كوردستان ده‌بڕنه‌وه و ده‌یگوازنه‌وه توركیا، به‌ئاسانی له‌م راستیه تێده‌گات.\nبه‌راستی كاتی ئه‌وه هاتووه كورد له‌و مه‌ترسیه تێبگات و خۆی له‌و خوێندنه‌وه ته‌سك و ناوچه‌یی و خێڵه‌كیانه به‌دوور بگرێت، كه بۆ سیاسه‌ته‌كانی توركیا به‌تایبه‌تی ململانێكانی ناوچه‌كه به‌گشتی ده‌كرێت، ئێستا نه‌ك هه‌رێمی كوردستان، نه‌ك پارتی كرێكارانی كوردستان، به‌ڵكو هه‌موو خاكی كوردستان له‌به‌رده‌م هه‌ڕه‌شه‌و مه‌ترسیه‌كی زۆر جدییدایه، پێویسته كورد و هێزه كوردیه‌كان له‌و مه‌ترسیانه تێبگه‌ن، ئێمه له‌دۆخێكداین، كراوینه‌ته گیانی یه‌كتر و رۆژانه‌ش، له‌هه‌موو سنووره‌كانی كوردستان ناوچه‌ی زیاتر له‌ده‌ست ده‌ده‌ین و وڵاته‌كه‌مان زیاتر هه‌تك ده‌كرێت.


فێڵکردن لەکاتی فرۆشتنی زێڕ بە هاونیشمانییان\nفێڵکردن لەکاتی فرۆشتنی زێڕ بە هاونیشتمانییان زیادیکردووە بەجۆڕێک سەندیکای زێڕینگەرانی دهۆک دەڵێت لە سەرەتای مانگی تەممووزەوە 9 سەرپێچی لە بازاڕی زێڕینگەران تۆمارکراونز\nشێخ عەبدلسەلام ، بەرپرسی سەندیکای زێڕینگرانی دهۆک دەڵێت لە پارێزگای دهۆک زیاتر لە 360 زێڕینگر هەن و زێڕینگرە کۆنەکان گلەییان لە زێڕینگرە نوێیەکان هەیە ، هەر زێڕینگرێک پابەندی رێنماییەکانی سەندیکا نەبێت مۆڵەتی کارکردنی لێوەردەگرینەوە و هاوڵاتی موسڵ دێن زێڕی خۆیان لە دهۆک دەفرۆشن ، بەڵام پێویستە زێڕینگەری دهۆک زێڕی موسڵ نەکڕن.\nمحەمەد کێستەی ، یەکێکە لە زێرینگەراکانی دهۆک دەڵیت کێشە لەکاتی فرۆشتن دێتە پێشەوە وکاتێک زێڕەکە دەفرۆشرێت پێویستە مۆری پێوەبێت بۆ ئەوەی بتوانرێت بگەن بە مافەکانی خۆیان. ئەوانەی سەردانی بازاڕی زێڕینگران دەکەن زیاتر کچ و ئافرەتانن، بەشی زۆریان دەزانن ئەوە زێڕی زەردە بەڵام نازانن عەیارەکەی چەندە.\nحەیات یاسین ھاونیشتیمانییەکە و دەڵێت ئێمە دەزانین زێڕ زەردە، بەڵام نازانین کامە زێڕە؟ زێڕێ عەیار 21 یان 24 یان 18 یە و خۆیان و ویژدانی خۆیان. ئەو زێڕینگرانەی سەرپێچیان کردووە، دوویان لە زاخۆ، دوو لە سێمێلێ، سێ لە دهۆک و دوو زێڕینگریش لە ئاکرێ بوونە. هەندێکجار بووە کێشە گەیشتووەتە دادگا.\nد.عەبدلخالق عەبدلستار: بەڕێوەبەری کۆنتڕۆڵی جۆری لە دهۆکیش دەڵێت ئێمە سەرپێچیمان نییە و ئەوە هەندێکجار لەکاتی کڕین روویداوە، هەندێکجاریش لە کاتی وەرشەدا مۆری پێوە نەبووە. لێژنەی چاودێری بازاڕ لە هەموو رۆژانی یەکشەممە و چوارشەممە لەناکاو دەگەڕێن، بەڵام بەشی زۆری سەرپێچییەکان لەنێوان زێڕینگر و خەڵکی دایە ، چونکە هەندێک لە زێرمان دەستبەرداگرتووە کە زێرینگەر نەیهێناوەتە پشکنین و هاونیشتمانیان لە جۆر و کوالێتی زێڕ نازانن ، لەپارێزگای دهۆک نزیکەی ٤٠ وەرشەی زێڕ هەن .


https://1baiser.com وەڵامێكی شیلادزێ و هەزار گومانی حكومەت! |\nHome بیروڕا وەڵامێكی شیلادزێ و هەزار گومانی حكومەت!\nسوپای توركیا، ئاستی بێزاریی شیلادزێییەكانی گەیاندە خۆپیشاندان و پەلاماردانی سەربازگەیەكی خۆی كە لەناو خاكی هەرێمی كوردستان جێگیری كردووە، پەیامێكی ڕاستەوخۆ و جددیی لۆكاڵیشی وەرگرت كە قەبووڵنەكردنی بۆردومان و كوشتنی هاونیشتیمانیانی هەرێمە، بە هەر بیانوویەكەوە بێت!\nبیانووی توركیا بۆ هەبوونی (پارتی كرێكارانی كوردستان-پەكەكە) ئۆپۆزسیۆنی توركیا لە خاكی هەرێم، دەشێت بەسەر بژاردەیەكی سیاسییدا بیسەپێنێت بۆ ئامانجه‌كانی خۆی، بەڵام شۆڕنابیتەوە بۆ ئاستی شەقام و بە بۆردومان و زیانی گیانی و ماددییەكان ڕازیی بن، مانایەكی دیكەیشی ڕەتكردنەوەی چارەسەری سەربازییە لە خاكی هەرێم! ئەم پەیامەش بۆ بۆردوومانەكانی كۆماری ئیسلامیی ئێرانیش هەروایە.\nبۆ یەكەمجار ئامار و زانیاریی پەلامار و بۆردومانی توركیا لەسەر زاری ئەمینداری گشتی وەزارەتی پێشمەرگە بە هەنجەتی ڕووداوەكەی شیلادزێ بەیان دەكرێت كە توركیا زیاتر لە (800) جار بۆردومان و تۆپبارانی گوندەكانی هەرێمی كردووە، ئەویش تەنیا لە ماوەی چوار ساڵدا لە (1/1/2015 تا 31/12/2018)، كە 398 جار بۆمبارانی فڕۆكە و و (425) جاریش تۆپباران بوون، زیانەكانی ئەم سنووربەزاندنانەش بۆ سەر (288) گوند بووە و (20) گوندنشین كوژراون! كەواتە ژمارە و ئامارەكانی دەرەوەی ئەو چوارساڵە زۆر و زیاترن!\nخۆپیشاندانی بێچەكی شیلادزێییەكان وەڵامێكی سادە بوو بەڵام كاردانەوەی حكومەتی هەرێم هەزار گومانی هەیە، كە هەڵوێستەكانی بۆ ئەو هەموو سنووربەزاندنانەی توركیا تەنیا ژماردنی تۆپباران و بۆردومانەكان و كۆكردنەوەی ئامارێكە، بەبێ كاردانەوەی سیاسیی و دیپلۆماسیی لە ئاستی حكومەتدا، كە هەندێكجار بەیاننامەیەكی شەرمنانەی ڕاگەیاندووە و ناراستەوخۆ پەسندی بیانووی توركیای كردووە! و نوێترینان هەڵوێست و بەیاننامەی حكومەتی هەرێمە بۆ ڕووداوەكەی شیلادزێیە كە هاونیشتمانی خۆی بە گێرەشێوێن ناو دەبات و نێچیرڤان بارزانی سەرۆكی كابینەی هەشتەم بە مەولود چاوشئۆغلۆش دەڵێ: پەلاماردەرە كوردەكانی شیلادزێ دەدەینە دادگا! لە بەرامبەریشدا وەزارەتی دەرەوەی عێراق لەسەر هەمان ڕووداو باڵیۆزی ئەنقەرە لە بەغدا بانگ دەكات و لێپێچینەوەی لەگەڵ دەكات، پەیامی ئەوەشی هەیە كە نابێت هاووڵاتییان بكرێنە ئامانج و ڕێز لە سەروەریی بگیرێت!\nئەم دوو مامەڵەیەی هەولێر و بەغدا، جیاوازییان زۆرە، ئەركی حكومەتی هەرێم بوو كە بە زمانێكی سەنگینی دیپلۆماسیی و دەوڵەتمەداریی پەیامی هاوسەنگی هەبێت، نەك لاواز و ڕازیی بە بۆردومان و سنووربەزاندن.\nحكومەتی هەرێم و بێدەنگییەكانی نیشانەی ڕازیبوونیەتی، هەروەها پەیوەندییەكی زۆر ناهاوسەنگی سیاسیی و دیپلۆماسیی لەگەڵ توركیا هەیە، بەجۆرێك تا ئێستا نوێنەرایەتی دیپلۆماسی وەك فۆرمی حكومەتی لەگەڵ ئەنكەرە نییە، هەروەها ئەنكەرە لەدوای ڕیفراندۆمەوە نوێنەرایەتی حزبی (یەكێتیی و پارتی) یشی لە ئەنكەرە ئیزندا، بەڵام كونسوڵخانەی ئەنكەرە لە هەولێر هەیە، بگرە سەربازگە و بنكەی ئەمنیشی لە خاكی هەرێم دا زیاد كرد! سەرباریش هەرێم هێندە مامەڵەی ناهاوسەنگی كردووە نەیتوانیوە بۆ یەك بۆردومانیش بانگهێشتی كونسوڵی ئەنكەرە بكات! توركیا گەشتی فرۆكەخانەكانی بەسەر هەولێر و سلێمانی داخست، جوڵە و كاردانەوەی هەرێم ڕازیبوون و لاوازیی بووە!\nپرسیاری جەوهەریی ئەوەیە كە سەربازگەی توركیا بۆچی لە ناوخاكی هەرێمدا هەن؟ ئایا هەبوونی پەكەكە تەنیا پاساوە؟، وەڵامی ئاسان ئەوەیە كە ئەو هێزە بەبێ ئۆكەی نەهاتوون، پەكەكەش پاساو نییە بۆ ئەوەی(800) جار بۆردومانی خاكی هەرێم بكرێت، و كە هەر دوو ڕۆژجارێك بۆرومانی گوندنشینان كراوە! و ئەوەی لە شیلادزێش كراوە كاردانەوەی خەڵكە و پێویستە بەتامی دەعوەتی دۆڵمەی سوپای توركیا لە سۆران وەربگیرێت، نەك گێرە شێوێنی!\nگرنگە حكومەتی هەرێم لە بەرپرسانی خودی توركیاوە فێربن، چۆن ڕێز لە شكۆی هاونیشتمانیان دەگیرێت، شوێنی وانەكەش ڕۆژی (26ی یەنایەری 2019)ی شیلادزێیە، كە ڕەجەب تەیب ئەردۆگان لە باڵاترین پێگەوە داكۆكی لە گیانی هاونیشتمانی خۆی دەكات و دوای ئەویش وەزیری دەرەوە و ناوەندەكانی دیكەشیان پەرۆشیان دەربڕی و هیچكامیان ناتۆرەیان لە سەربازی وڵاتەكەیان نەنا و بە ترسنۆك ناویان نەهێنا لە كاتێكدا لە سەربازگەكەیان ڕایانكرد، بەڵام حكومەتی هەرێم شیلادزێییەكانی بە گێرشێوین ناونا! بەیاننامەیەكی دەركرد بە تامی قاوەی توركی بۆ هێوركردنەوەی تووڕەیی سیاسیی لە ئەنكەرە!\nبا سەرۆكی كابینەی هەشتەم خۆی وتەنی گێرەشێوێنەكانی خۆپیشاندانەكەی دژی سوپای توركیا بدات بە دادگا، هەروەها ئەو مافەش بە خۆی بدات لە سكاڵای یاسایی و نێودەوڵەتی لەسەر 800 جار بۆردومانی توركیا بۆ سەر 288 گوندی كوردنشینی هەرێم تۆمار بكات، داوای یاسایی لەسەر كوشتنی 20 هاوزمانی سڤیلی هەرێم تۆمار بكات و خەمسارد نەبێ، نەوەك پێش هەرێم بەغدا ئەم كارەش بكات! چونكە گوندنشینانی بۆردومانكراوی هەرێم دەتوانن بە لائیحەیەكی یاسایی لەسەر ئەو كەیسە بكەنەوە و لە ڕێی وەزارەتی دەرەوەی عێراقەوە فشار بخەنە سەر ئەنكەرە و قەرەبووی گیانی و زیانییش وەربگرنەوە و سنووریش بۆ هێرشەكان دابنێنن!


ئایا حوكمی ڕۆیشتنی ئافرەتان چیە بۆ دوكانی صالۆن وجوانكاریەكان ؟: ماڵپەڕی وەڵامەکان\nئافرەتانئایا حوكمی ڕۆیشتنی ئافرەتان چیە بۆ دوكانی صالۆن وجوانكاریەكان ؟\nئایا حوكمی ڕۆیشتنی ئافرەتان چیە بۆ دوكانی صالۆن وجوانكاریەكان ؟\nئامۆژگاریم ئەوەیە كە سەردانی ئەو جۆرە شوێنانە نەكەن، و بەڵكو دابخرێنیش، چونكە مەترسی ئاشوب وشەڕی لێ دەكرێـت، و جۆرە كاروكردەوەیەكی تێدا دەكرێت كە پێویست نین، سوپاس بۆ خوا ئافرەتان دەتوانن لە ماڵەكانی خۆیاندا خۆیان ڕێك بكەن وئەوەی پێویست وشەرعیە ئەنجامی بدەن لەگەڵ دایك یان خوشك یان هاوڕێكانیدا. وە زۆر لە خۆكۆدن دروست نیە، بۆیە ئەو شوێنانە پێویست نین كە خەڵكی دای هێناون، پێویستە وازی لێ بهێنرێت. \n[الشیخ عبدالعزیز بن باز – فتاوی نور علی الدرب]\nسفوورى ئافرەت و بەتاڵ بوونەوەى ڕۆژوو ئایا حیجاب بۆ ئافرەتان واجبە یان سوننەتە؟ ئایا باوكت تاچەند تاوانبارە ئەگەر كچەكەى ئاگادار نەكاتەوە؟ حوکمی کون کردنی گوێی کچ یاخود لوتی بۆ جوانی ؟ ئایا دروستە لەبەركردنی ئەو جل وبەرگانەی كە وێنەی لەسەرە وەك ماسی وباڵندەو هتد؟ حوکمى ئەو ئافرەتانە چیە کە خاڵ دەکوتن و برۆیان باریک دەکەنەوە و حەفە دەکەن؟\nسەردان: ١,٢٤٢ بەش: ئافرەتان\nپرسیاری دواترئایا لە ڕۆژى هەینى دا ئەو كاتە کەیە كە كڕین و فرۆشتن تیایدا حەرام دەبێت؟پرسیاری پێشترکەسێک كارێكى نێربازى کردووە پاشان تەوبە دەكات و دەیەوێت ژن بهێنێت چى بكات بۆ ئەوەى ئارەزووى لە ژن بێت؟


لەگەڵ ڕووداوەکاندا: ئێران لەبەردەم سزای کاریگەردا\nوڵاتە یەکگرتووەکانی ئەمریکا هەروادێ و سزای زیاتر دەسەپێنێتە سەر کۆماری ئیسلامی ئێران وەک فشارێک تا ئێران بگەڕێنێتەوە سەر مێزی دانوستاندن.\nڕۆژی دووشەممە واشنتۆن بڕیاری ژمارەیەک سزای تری دا بەسەر ڕژێمی ئێراندا و چاوەڕوانیش دەکرێت ژمارەیەک سزای قورستریش لە مانگی یازدەدا ڕابگەیەندرێت.\nوەزیری دەرەوەی وڵاتە یەکگرتووەکانی ئەمریکا دەڵێت ئەم سزایانە وەها دەکەن هەڵوێستەکانی ئێران لەسەر زۆرێک لە دۆسێکان بگۆڕدرێن.\nبەپێی ئەم سزایانە ئێران ناتوانێت چیی دی هیچ جۆرە سەودایەکی بازرگانی بە دۆلاری ئەمریکاییەوە بکات، ئەمەش وەهای کرد نرخی تمەنی ئێرانی بە شێوەیەکی بەرچاو بێتە خوارێ.\nدابەزینی نرخی تمەن گرانییەکی زۆری لە بازاڕە ناوخۆییەکانی ئێراندا هێناوەتە ئاراوە و باری بژێوی و گوزەرانی خەڵکیشی هێندەی تر خراپ کردووە.\nکاوە ئاهەنگەری، نوێنەری حیزبی دیموکراتی کوردستانی ئێران لە بەلژیک.\nهێشتا ئاشکرا نییە ئایا ئەوروپا ئاگاهییەکانی ئەمریکا بە هێند وەردەگرێت یان نا. سەرۆک دانۆڵد ترامپ جەخت دەکاتەوە لەوەی هەر کۆمپانیایەکی ئەوروپایی کارداری لەگەڵ ئێراندا بکات ئەوا هیچ دەرفەتێکی نامێنێت بۆ هیچ ئاستێکی کارداری لەگەڵ وڵاتە یەکگرتووەکانی ئەمریکادا.\nمحەمەد جەواد زەریف، وەزیری دەرەوەی ئێران دەڵێت دوابەدوای كشانەوەی تاكلایەنەی ئەمەریكا لە ڕێككەوتنە ناوکییەکە، هەرچەندە وڵاتانی ئەوروپایی لە ڕووی پاراستنی ڕێككەوتنەكەوە بەو ئەندازەیە نەبوو کە ئێران چاوەڕێی دەكرد، بەڵام هێشتا لەسەر ڕێ ڕاست و دروستەکەن. .\nهەر لە ئێستاوە دوو وڵاتی دراوسێی ئێران، تورکیا و عێراق دەڵێن لەگەڵ ئەو سزایانەدا تەبا نین و پەیوەندییە بازرگانییەکانیان لەگەڵ تاراندا ڕاناگرن.\nوەزیری وزەی تورکیا دەڵێت وڵاتەکەی ساڵانە نزیكەی نۆ ملیار و 500 ملیۆن مەترسێجا گازی سروشتی لە ئێران دەكڕێت و ئەم سەودا بازرگانیەش لەگەڵ ئێراندا بەردەوام دەبێت.\nگەورە کاربەدەستانی عێراق جەخت دەکەنەوە لەوەی لەگەڵ سزاکاندا تەبا نین و بە گونجاویشی نازانن، بەڵام تا ئێستاشی لەگەڵدا بێت باسیان لە ئەگەر و نەگەری درێژەدان بە پەیوەندییە بازرگانییەکانیان نەکردووە لەگەڵ ئێراندا.\nبە ڕای زۆرێک لە چاودێر، ئەم سزا نوێیانە ڕێگەکانی بەدەستهێنانی داهات و بازرگانی دراویی ئێران زۆر بچوک و بەرتەسک دەکاتەوە، ئەمە بێ لەو تەگەرانەی دەکەونە بەردەم هەوڵەکانی تاران بۆ کڕینی کەرەستە و کەلوپەلی تەکنەلۆژی نوێ و ئامێر و پێداویستییەکانی تر.\nئەڵبەت لێرەدا گەمارۆکان لەسەر پیشەسازی نەوت لە ئێران، هەرە قورسترین گورز دەبێت بۆ ڕژێمی کۆماری ئیسلامی.\nواشنتۆن داوا دەکات وڵاتەکان تا سەرەتاکانی مانگی یازدەی ئەمساڵی 2018 ەیە دەستبەرداری کڕینی نەوت بن لە ئێران، هەر بۆیەشە ئێرانییەکان دەستیان کردووە بە هەوڵێکی چڕ و پڕ تا ئەو وڵاتانە بەپێی پرەنسیپ و ڕێککەوتنی نوێ لەگەڵ ئێراندا بمێننەوە.\nئایا سزاکان کاریگەریی ئەرێنیان دەبێت بۆ گۆڕینی ڕەفتارەکانی ئێران لە ناوچەکەدا؟\nئایا سزاکان ئاستی ناڕەزاییە ناوخۆییەکانی ئێران زیاتر دەکات؟\nئایا تورکیا و عێراق دەتوانن کۆمەکی ئێران بکەن تا ئێران لە کاریگەری ئەو سزایانە بپارێزن؟\nکاوە ئاهەنگەری، نوێنەری حیزبی دیموکراتی کوردستانی ئێران لە بەلژیک لە بەرنامەی لەگەڵ ڕووداوەکاندا وەڵامی ئەم پرسیارانە و پرسیار و سەرنجەکانی ئێوەی ئازیزیزیش دەداتەوە:


بیڵ گەیتس بۆ چوارەمین ساڵ دەوڵەمەندترین کەسی جیھان هاتەوه\n2017-03-21 [06:05 AM]\nگۆڤاری Forbesی ئەمریکا ئەمساڵیش ناوی ناوی دەوڵەمەندترین کەسەکانی جیھانی بڵاوکردەوە.\nدامەزرێنەری کۆمپانیای مایکرسۆفت، "بیڵ گەیتس"ی ئەمریکی کە ساڵی رابردوو سامانەکەی ٧٥ ملیار دۆلار بوو، لەمساڵدا سامانەکەی بۆ ٨٦ ملیار بەرزکردووەتەوە و جارێکی دیکە ریزبەندی یەکەمی لیستی دەوڵەمەندترینەکانی جیھانی گرتەوە.\nبیڵ گەیتس کە ماوەی چوار ساڵە پێشەنگی لیستەکەیە لە ساڵی ١٩٩٤ەوە تا ئێستا ١٨ جار نازناوی دەوڵەمەندترین پیاوی جیھانی بەدەست ھێناوە.\nوەبەرھێنەری ئەمریکی، وارن بوفێت بە ٧٥ ملیار و ٥٠٠ ملیۆن دووەمی لیستەکەیە و دامەزرێنەر و بەڕێوەبەری ئامازۆنیش لەڕیزبەندی سێیەمدا دێت.\nلەژنانیشدا خاوەنی گەورەترین پشکی کۆمپانیای جوانکاریی فەڕەنسی، لۆریاڵ لیلیان بێتەنکۆرت بە ٣٩ ملیار و ٥٠٠ ملیۆن دۆلاری ئەمریکی لەڕیزبەندی ١٤یەمی لیستی دەوڵەمەندترینەکانی جیھاندا دێت و دەوڵەمەندترین ژنی جیھانە.\nدۆناڵد ترەمپ کە لە ھەڵبژاردنی ٢٠١٦دا بە سەرۆکی ئەمریکا ھەڵبژێردرا و بووە یەکێک لە کاریگەرترین کەسایەتییەکانی جیھان، لە سەروەتەکەیدا ھەمان بەرەوپێشچوونی بەخۆیەوە نەبینی.\nبەپێی زانیارییەکانی گۆڤارەکە، سەروەتەکەی ترەمپ لە ساڵی رابردوودا بەبڕی یەک ملیار دۆلار کەمیکردووە و بۆ سێ ملیار و ٥٠٠ ملیۆن دۆلار دابەزیوە. بەوپێیە سەرۆکی ئەمریکا لە لیستی دەوڵەمەندترینەکانی جیھاندا، ٢٢٠ پلە دابەزیوە و لەڕیزبەندیی ٥٤٤ەمدایە.


زایینی: ٠٥-٠٤-٢٠١٢ - هەتاوی: ١٣٩١/٠١/١٧ - ١١:٥٢ تاران قه‌باره‌ی فۆنت:\nک/مـــــــــیدیا: رۆژی شه‌هیدانی کوردستان له‌لایه‌ن کوردانی دانیشتووی ئو‌ریبرۆوه به‌رز نرخێنرا.\nبه‌پێی هه‌واڵی گه‌یشتوو به ماڵپه‌ڕی کوردستان میدیا، رێوڕه‌سمی 10ی خاکه‌لێوه رۆژی شه‌هیدانی کوردستان له‌لایه‌ن کۆمیته‌ی حیزبی دێموکراتی کوردستان ــ ئوریبرۆ به‌ڕێوه‌چوو.\nرێوڕه‌سمه‌که به خوێندنه‌وه‌ی سروودی نه‌ته‌وایه‌تیی "ئه‌ی ره‌قیب" و راگرتنی خوله‌کێک بێ‌ده‌نگی بۆ رێزگرتن له گیانی شه‌هیدانی کوردستان ده‌ستی پێکرد.\nدرێژه‌ی رێوڕه‌سمه‌که به‌م شێوه‌یه بوو:\nــ په‌یامی کۆمیته‌ی حیزبی دێموکراتی کوردستانی ئێران ــ ئوریبرۆ، له‌لایه‌ن به‌ڕێز "سه‌لاح ئارامێش"ه‌وه خوێندرایه‌وه\nــ پێشکه‌ش کردنی په‌یامی کۆمیته‌ی یه‌کیه‌تییه‌کانی لاوان، ژنان و کوردان له‌لایه‌ن به‌ڕێز "ئاواره جه‌لالی"\nــ خوێندنه‌وه‌ی هۆنراوه‌یه‌ک له‌لایه‌ن "شنۆ سه‌حرایی"\nــ پێشکه‌ش کردنی برووسکه‌ی حیزبی کۆمۆنیستی ئێران و ماڵپه‌ڕی خاکه‌لێوه\nــ خوێندنه‌وه‌ی دوو په‌خشان له‌لایه‌ن به‌ڕیز "بێهرووز کورد ئه‌حمه‌دی" سه‌باره‌ت به تێکۆشه‌ری دێرینی دێموکرات، به‌ڕێز "مه‌لا حه‌سه‌ن شێوه‌سه‌ڵی" و دوکتور قاسملووی نه‌مر\nــ پێشکه‌ش کردنی په‌یامی ئه‌نجومه‌نی بزووتنه‌وه‌ی گۆڕان و رێکخراوی ئوریبرۆی پارتی دێموکراتی کوردستان و که‌رتی رێکخستنی ئوریبرۆی یه‌کیه‌تیی نیشتمانیی کوردستان\nله بڕگه‌یه‌کی دیکه‌ی رێوڕه‌سمه‌که‌دا دوکتور "بورهان یاسین" مامۆستای زانکۆ و مێژووزان و چالاکی بواره کۆمه‌ڵایه‌تی و سیاسییه‌کان، باسێکی زانستیی له‌سه‌ر رۆڵی پێشه‌وا و گرینگیی دامه‌زراندنی کۆماری کوردستانی پێشکه‌ش کرد. له به‌شێکی دیکه‌ی قسه‌کانیدا هه‌لومه‌رجی ئێستای کوردستانی خسته به‌ر باس و له‌سه‌ر یه‌کیه‌تی و برایه‌تیی گه‌لی کورد پێی داگرته‌وه.


سه‌رچاوه‌کانی بوون له چیرۆکی(گوڵی مریه‌م)ی توانا ئه‌مین دا – Denegkan\nسه‌رچاوه‌کانی بوون له چیرۆکی(گوڵی مریه‌م)ی توانا ئه‌مین دا\nbyحه‌مه مه‌نتک\tOctober 11, 2011\tئەدەب\nبوون وه‌کوو چه‌مکێکی فه‌لسه‌فی زۆری له‌سه‌ر گوتراوه، هه‌ر له‌و کاته‌وه‌ی مرۆڤ له‌سه‌ر ئه‌م زه‌وییه له‌بوونی خۆیی و بوونه‌کانی ده‌ورووپشتی ڕوانیوه، پرسیارگه‌لێکی ده‌رباره‌ی بوون له‌کن درووستبوه. ئایا ئه‌و بوونانه چین؟ من چیم و کێم؟ سه‌رچاوه‌ی ئه‌و بوونانه چییه؟ مرۆڤی سه‌ره‌تا کاته‌ک گوێی له‌ده‌نگه‌کانی نێو سرووشت بووه لێیان ترساوه، سڵی لێیان کردۆته‌وه، بۆیه‌یش بۆ هه‌ر دیارده‌یێک لێکدانه‌وه‌یێ‌کی ئه‌فسانه‌یی بۆ کردوون، ئه‌مه‌یش مانای ئه‌وه‌یه توانای لێکدانه‌وه‌یێکی لۆژیکی و زانستانه‌ی نه‌بووه، بۆ هه‌ر دیارده‌یێک ئه‌فسانه‌یێکی داناوه، یان کردوویه‌تی به خواوه‌ندێک و په‌رستوویه‌تی.\nدواتر به‌پێی گه‌شه‌کردنی بیرکردنه‌وه‌ی مرۆڤ، ورده ورده بیرکردنه‌وه و ژیانی مرۆڤ گه‌شه‌یکرد. له‌سه‌رده‌می یۆنانییه‌کان، بیرکردنه‌وه له بوون و گه‌ردوون قۆناغێکی نوێی تۆمارکرد. چه‌ندین فێرگه بۆ فه‌لسه‌فه و زانسته‌کان کرانه‌وه. هه‌ر فێرگه و مامۆستایێکی هه‌بوو، وه‌کوو فێرگه‌ی ئایۆنی که بۆ تالیس ده‌گه‌ڕێته‌وه، فێرگه‌ی ئیلیایی که به‌ناوبانگترین زاناکانی: ئه‌نه‌کساگۆرس، زینۆ، ئه‌مبادۆکلیس بوون. هه‌ریێک له‌م فێرگانه، ته‌نانه‌ت زانا و فه‌یله‌سووفیش هه‌ن سه‌رچاوه‌ی بوونیان بۆ شتێک گه‌ڕاندۆته‌وه، بۆ نموونه تالیس سه‌رچاوه‌ی بوون بۆ ئاو ده‌گه‌ڕێنێته‌وه، ئه‌نه‌کسیمانس که زانایێکی سه‌ر به فێرگه‌ی ئایۆنییه، سه‌رچاوه‌ی بوون بۆ هه‌وا ده‌گه‌ڕێنێته‌وه، هێندێکی تر بوون بۆ گل ده‌گه‌ڕێننه‌وه.\nئێمه له‌م لێکۆڵینه‌وه‌یه‌دا ده‌هه‌وڵدا ده‌بین بۆ دیاریکردنی سه‌رچاوه‌کانی بوون له چیرۆکی(گوڵی مریم)ی (توانا ئه‌مین)، ئه‌و‌یش له‌ڕێی کردنه‌وه‌ی کۆده‌کانی نێو چیرۆکه‌که. ئه‌وه‌ی تاکوو ئێستا من له‌چیرۆکه‌کانی توانا به‌گشتی تێبینیم کردووه، توانا گه‌مه‌یه‌کی زۆر به زه‌مه‌ن و شوێنه‌کان له چیرۆکه‌کانیدا ده‌کات، هه‌روه‌سا گێڕه‌وه‌ش به‌هه‌مان شێوه گه‌مه‌ی گێڕانه‌وه ده‌کات، جاری وا هه‌یه، هه‌ست به‌چه‌ند گێڕه‌وه‌یه‌ک ده‌که‌ین، به‌ڵام ئه‌گه‌ر ورد سرنج بده‌ین هه‌مان گێره‌وه‌یه خۆیمان لێ ده‌گۆڕێت، ئه‌م گه‌مانه‌ی توانا ئه‌مین له زۆربه‌ی چیرۆکه‌کانیدا بوو‌نی هه‌یه.\nگێڕه‌وه‌ی چیرۆکه‌که که‌سی یێکه‌می تاکه، ئه‌م گێڕه‌وه له‌گه‌ڵ خۆی له ململانێکی سه‌ختدایه ، له‌گه‌ڕانێکی به‌رده‌وامدایه بۆ ده‌ستخستی وه‌رامی کۆمه‌ڵێک پرس، هه‌ر ئه‌م گه‌ڕانه‌یشه کاری کردۆته سه‌ر ته‌واوی ژیانی گێره‌وه، به‌و مانایه‌ی ئه‌وه‌نده عه‌وداڵی وه‌رامه هه‌ست به‌شوێن و کات ناکات، بۆیه له‌بیری ده‌کات له چ شوێنێکه، یان زه‌مه‌ن چ زه‌مه‌نێکه، به‌مه‌یش چیرۆکنووس ناچار ده‌بێت کۆمه‌ڵێک گه‌مه‌ی شوێنی و زه‌مه‌نی بکات، بۆ نموونه کاته‌ک گێره‌وه له که‌ره‌ج تووشی براده‌رێکی ده‌بێ، براده‌ره‌که‌ی له هه‌واڵی ده‌پرسێ که هه‌ر له که‌ره‌ج ماوه‌ته‌وه، یان که‌ی هاتۆته‌وه که‌ره‌ج ئه‌ویش له‌وه‌رامدا ده‌ڵێت : ” کوا هاتوومه‌ته‌وه؟! ئه‌وه نییه هه‌ر له‌وێم” ئه‌گه‌ر سه‌یری ئه‌م ڕسته‌یه بکه‌ین، شپرزه‌یی ده‌روونی پێوه دیاره، ئه‌مه‌ش خاسیه‌تی زۆربه‌ی گێره‌وه و کاره‌کته‌ره‌ی چیرۆکه‌کانی توانایه، ئیشکردنی توانا، هه‌میشه ئیشکردنێکی کامۆیانه بووه، ئه‌مه‌یش بۆ ئه‌و ژیانه‌ی دوای ڕاپه‌ڕین ده‌گه‌ڕێته‌وه که تێیدا ژیاوه، هه‌روه‌ک (کاروان کاکه سوور) له پێشه‌کی کۆمه‌ڵه چیرۆکی(کچی ناو تابلۆکه)ی چیرۆکنووس ئاماژه‌ی پێداوه، توانا له‌گه‌ڕانێکی به‌رده‌وامدایه بۆ دۆزینه‌وه‌ی خود، ئه‌ویش له‌ڕێی وێرانکردنی دنیای خۆی، ئه‌مه‌یش له‌ڕاستیدا یێکێکه له‌خاڵه دیاره‌کانی یاخیبوون، چونکوو یاخیبوون واته وێرانکردنی ئه‌و دنیایه‌ی تێیدا ده‌ژی و سه‌رله‌نوو درووستکردنه‌وه‌ی به‌شێوه‌یێکی جوانتر.\nپێشتر ئاماژه‌م به‌گه‌مه شوێنی و زه‌مه‌نییه‌کاندا، له‌م چیرۆکه‌دا سێ چیرۆک ئاماده‌ییان هه‌یه، که له‌یێک کاتدا هه‌مان گێڕه‌وه ئاماده‌یی هه‌یه، کاته‌ک سه‌یر ده‌که‌ین، له‌م چیرۆکانه شوێن،کات، فه‌زای چیرۆکه‌کان جوایه‌زه، به‌ڵام یێک گێڕه‌وه‌یان هه‌یه، به‌شێوه‌یێک تێکه‌ڵ کراون که خوێنه‌ر هه‌ست ناکات سێ چیرۆک ده‌خوێنێته‌وه، بۆ نموونه، یێک گێڕه‌وه‌مان هه‌یه، له‌هه‌مان کاتدا کاره‌کته‌ری سه‌ره‌کی چیرۆکه‌که‌یه، جارێک له که‌ره‌جه و به‌دوای کچێکدا ده‌گه‌ڕێ، جارێک له‌گه‌ڵ کچێکه سه‌رچاوه‌کانی بوون به‌رباس ده‌ده‌ن، جارێک له‌گه‌ڵ دایکییه‌تی له‌ماڵه‌وه و تووشی نه‌خۆشی بووه. ئه‌گه‌ر سه‌یر بکه‌ین له‌به‌رده‌م سێ چیرۆکی جوایه‌زی تێکه‌ڵ به‌یێکی خاوه‌ن یێک گێره‌وه‌ین. هه‌رسێ چیرۆکه‌که چنینه‌که‌یان به‌شێوه‌یێک ڕۆچوونه‌ته نێو یێک بۆیه‌یش خوێنه‌ر له‌کاتی خوێندنه‌وه‌دا به یێک چیرۆکی ئه‌ژمارده‌کات.\nگێڕه‌وه که له‌هه‌مان کاتدا کاره‌کته‌ری سه‌ره‌کی چیرۆکه‌که‌یه، به‌دوای کچێک به‌نێوی مریه‌مدا ده‌گه‌ڕێت، که‌پێشتر زۆر قسه‌یان له‌سه‌ر بوون و سه‌رچاوه‌ی بوون کردووه، له‌ئه‌نجامی نه‌دۆزینه‌وه‌ی تووشی نه‌خۆشی ده‌بێت و له‌ماڵه‌وه ده‌که‌وێت. مریه‌م سه‌رچاوه‌ی هه‌موو تشته‌ک بۆ ئاو ده‌گه‌ڕێنێته‌وه، ئه‌گه‌ر ئێمه به‌وردی له بۆچوونی مریه‌م بڕوانین، بۆچوونێکی ئایینیانه‌یه، هه‌روه‌ک له قورئانیش ئاماژه به‌وه‌کراوه هه‌موو شتێک له‌ئاوه‌وه خه‌لقکراوه، یان سه‌رچاوه‌ی زیندووبوونی هه‌موو تشته‌ک له‌سه‌ر زه‌وی ئاوه، واته ئه‌گه‌ر ئاو نه‌بێت بوونی ئه‌وانیش نابێت. له‌وێوه ده‌هه‌وڵدایه له‌بوونی خودا بگه‌ڕێت، به‌ڵام هه‌رچی کاره‌کته‌ره زێتر پێداگری له‌سه‌ر گه‌ڕانه‌وه‌ی بوون بۆ گل ده‌کات. ده‌کارێت لێره‌وه کێشه‌یێکی فه‌لسه‌فی هه‌ست پێ بکه‌ین. هه‌روه‌ک ده‌زانین کێشه‌ی بوون و پرسیاره فه‌لسه‌فییه‌کان ده‌مێکه له‌نێوان به‌رداشی ئایدیاڵ و ماتڕیالدا دێت و ده‌چێت. ئه‌گه‌ر ئه‌و تابلۆیه‌ی که ئه‌فلاتوون و ئه‌رستۆی تێدا کێشراوه سه‌یر بکه‌ین. ئه‌فلاتوون به په‌نجه‌ی ئاماژه‌ی بۆ ئاسمان کردووه، هه‌رچی ئه‌رستۆیه به په‌نجه‌ی ئاماژه‌ی بۆ زه‌وی کردووه، ئه‌مه‌ش مانای ئه‌وه‌ی ئه‌فلاتوون بوون و حه‌قیقه‌ت بۆ ئاسمان ده‌گه‌ڕێنێته‌وه، هه‌رچی ئه‌رستۆیه بۆ سه‌ر زه‌وی ده‌یگه‌ڕێنێته‌وه، لێره‌وه ده‌توانین ئه‌و خوێندنه‌وه بۆ ئه‌م چیرۆکه بکه‌ین، مریه‌م که ده‌کارێت (مریه‌می دایکی مه‌سیح) بێ، وه‌کوو که‌سێکی ئایدیاڵ هه‌موو بوون بۆ ئاسمان ده‌گه‌ڕێنێته‌وه، هه‌رچی کاره‌کته‌ره، که گێڕه‌وه‌ی سه‌ره‌کیشه بوون بۆ گل، زه‌وی ده‌گه‌ڕێنێته‌وه، لێره‌وه‌یه گه‌ڕانێکی به‌رده‌وامه بۆ دۆزینه‌وه‌ی خودا وه‌کوو خولقێنه‌ر، به‌ڵام گه‌ڕانی مریه‌م گه‌ڕانێکه ته‌واو ئایینیانه‌یه بۆ نموونه :” شه‌وێک له قسه‌کانیدا وتی: (خودا به‌شێکه له‌هه‌موو شتێک.) ئه‌مه‌ی وتو وه‌ستا و قه‌یرێکی زۆر راما و دواتر وتی( ده‌توانین وه‌هاش سه‌یری بکه‌ین که هه‌موو شتێک به‌شیكه له‌خودا.)” ئه‌گه‌ر سه‌یری ئه‌م گوتانه بکه‌ین، ته‌واو ئایینیانه‌یه، گه‌ڕانی مریه‌مه بۆ دۆزینه‌وه‌ی سه‌رچاوه‌ی بوون. به‌ڵام وه‌کوو پێشتر ئاماژه‌مدا گێره‌وه له‌نێو خاک و له‌سه‌ر زه‌ویدا به‌دوای بووندا ده‌گه‌ڕێت، بۆیه کاته‌ک ده‌بینێ مریه‌م گوڵه‌کانی خستۆته نێو ئاوه‌وه، لێی ده‌پرسی بۆ نایانخه‌ته نێو ئینجانه‌یه‌ک، مریه‌میش وه‌رامی ده‌داته‌وه که ئینجانه گلی ده‌وێت، ئه‌ویش ئاره‌زووی له گل نییه. که‌واته لێره‌وه ململانێی نێوان ئایدیاڵ و ماتڕیاڵ ده‌بینین. گێره‌وه سه‌رچاوه‌ی بوون بۆ زه‌وی ده‌گه‌ڕێنێته‌وه. ئه‌م هه‌موو گه‌ڕان و ململانێیه به‌ته‌کنیکی چیرۆک کاریان له‌سه‌رکراوه.\nئه‌م ته‌کنیکانه‌ی نێو چیڕۆکه‌که له‌ڕێی چه‌ند گه‌مه‌یه‌کی زه‌مه‌نی و شوێنی ئه‌نجامدراوه. خوێنه‌ر له‌ساتی خوێندنه‌وه‌ی چیرۆکه‌که‌دا، گه‌مه‌یه‌کی سه‌یری له‌گه‌ڵ ده‌کرێت. به‌تایبه‌ت ئه‌و ته‌کنیکه‌ی له‌کن (ماریۆ ڤارگاس یووسا) به (گواستنه‌وه‌ی شوێنی گێڕه‌وه) ناوده‌برێت. ئه‌مه ئه‌و ته‌کنیکه‌یه که له‌ساتی گێڕانه‌وه‌دا، گێڕه‌وه گێڕانه‌وه‌که‌ی ده‌وه‌ستێنێت و جڵه‌وی گێرانه‌وه ده‌درێته ده‌ست گێره‌وه‌یه‌کی تر، بۆ نموونه له‌ده‌سپێکی چیرۆکه‌که‌وه گێره‌وه که‌سی یێکه‌می تاکه، خۆی ڕووداوه‌کان ده‌گێڕێته‌وه” زایه‌ڵه‌ی هاوار و دادی ژنێک ، وه‌ک لوره‌ی بایه‌کی دوور، له گوێمدا ده‌زرنگێته‌وه. ده‌ڵێیت له‌من هه‌ڵدێن، ده‌ڵێی له‌باران.” هه‌ر دوو لاپه‌ڕه دواتر، گێره‌وه شوێنی ده‌گۆڕێت، به‌بی ئه‌وه‌ی ڕایه‌ڵه‌یه‌ک له‌نێوانیاندا هه‌بێ، یه‌کسه‌ر شوێن و ڕۆڵی گێره‌وه ده‌گۆڕێت. “کراسێکی ئاودامان شیرییت وا له‌به‌ردا،هه‌رچی گوڵی تێدایه کاڵ کاڵ کاڵه..” لێره‌وه ئاراسته‌ی گێڕانه‌وه‌ی گێڕه‌وه ڕووی له‌که‌سی دووه‌مه.\nهه‌ر به‌هه‌مان شێوه کار له‌سه‌ر گۆڕینی شوێن له‌کاتی گێڕانه‌وه‌دا کراوه، به‌شێوه‌یێکی هونه‌ری شوێنه‌کان ئاڵوگۆڕی گواستنه‌وه‌یان له‌کاتی گێڕانه‌وه‌دا له‌گه‌ڵ کراوه. ئه‌م گواستنه‌وانه له چیرۆکه‌کانی توانا زۆر به‌رچاو ده‌که‌ون، زه‌مه‌نه‌کانیش به‌هه‌مان شێوه گواستنه‌وه‌یان پێده‌کرێ. بۆ نموونه سه‌ره‌تای گێرانه‌وه‌ی چیرۆکه‌که شوێن و کاتی له که‌ره‌جه، له‌نکاو دێته‌وه کوردستان که دایکی هه‌موو مه‌رقه‌ده‌کانی کردووه، و دوعای بۆ کردووه، به‌بێ ئه‌وه‌ی زه‌مینه‌یه‌کی بۆ خۆشکرابێ، ئه‌مانه‌یشی به شێوه‌یێک تێکه‌ڵ به‌یێک له‌کاتی گێرانه‌وه‌دا کردووه، که خوێنه‌ر هه‌ست به دوو شوێنی و دوو کاتی جوایه‌ز ناکات، ئه‌م فێڵه‌ی توانا له‌خوێنه‌ر زۆر هونه‌ریانه‌یه، مێشکی خوێنه‌ر به شێوه‌یێک له‌کاتی ئه‌و گه‌مه شوێنی و کاتییانه ده‌شێوێ که هه‌ست به‌و گواستنه‌وانه نه‌کات. له‌کاتی گێڕانه‌وه‌دا له‌نکاو هه‌موو گه‌مه‌کان ده‌کات به‌بێ ئه‌وه‌ی زه‌مینه‌یان بۆ خۆش بکات. گرنگی ئه‌و ته‌کنیکه‌ش له‌وه‌دایه که له‌نکاو ئه‌و گواستنه‌وانه له‌کاتی ڕه‌وتی گێڕانه‌وه‌دا ڕووبدات. به‌ڵام ده‌بێ چیرۆکنووس ئاگه‌داری هونه‌ری و ورده‌کاری بێت نه‌که‌وێته هه‌ڵه‌وه،توانا له‌مه‌دا هونه‌ریانه کاری له‌سه‌ر کردووه، ئه‌م گواستنه‌وانه‌یشی له‌پێناو گه‌ڕانێکی به‌رده‌وام به‌دوای خۆیدا کردووه، به‌ڵام خۆی کێیه و له کوێیه؟ هه‌ر به‌گێڕانه‌وه به‌دوای وه‌ده‌ستخستنی وڵامه‌که‌یه‌تی.\nPrevious ئه‌نفال‌و جاشایه‌تی‌وپرۆسه‌ی له‌نه‌ته‌وه‌خستن\nNext فەلسەفەی ئازادیی! …. به‌شی حەوتەم و کۆتایی


ئەمریکا 1400 پەنابەری عێراقى دەردەکات\nرۆژنامەی "گاردیان"ی بەریتانی بڵاویکردەوە، ئیدارەی دۆناڵد ترەمپی سەرۆکی ئەمەریکا بەرنامەی هەیە نزیکەی ١٤٠٠ هاوڵاتیی عێراقیی لەوڵاتەکەی دەربکات کە بەشی زۆریان لە کلدانییە کاسۆلیکەکانن .\nبەگوێرەی رۆژنامەکە ئەو کەسانە پێشتر وەک رزگارکەر سەیری ترەمپیان کردووە بەهۆی ئەوەی بەڵێنی ئەوەی پێدون کە بیانپارێزێت، بەڵام ئێستا هەست دەکەن ناپاکیان لەگەڵ کراوە .\nئاماژە بەوەشکراوە، بەشی زۆری ئەو کەسانە لە شاری دیترۆیت دەژین کە گەورەترین ژمارەی کلدانەکان لەدەرەوەی عێراق لەو شارە دەژین ، ئێستاش ئەو کلدانیانەی چاوەرێی دەرکردن دەکەن ئەو هەنگاوەی ئیدارەی ترەمپ بە ناپاکی دەبینن ، لەبەر ئەوەی بەشی زۆریان لایەنگرێکی سەرسەختی ترەمپ بوون کە لە هەڵبژاردنەکەی ساڵی ٢٠١٦ ی سەرۆکایەتی ئەمەریکا ، دەنگێکی زۆریان بۆ ترەمپ کۆکردۆتەوە.\nلەبەشێکی راپۆرتەکەدا هاتووە کە لەنێوان ئەو ١٤٠٠ هاوڵاتییە مەسیحییە عێراقییەی فەرمانی ناردنەوەی بۆ هاتۆتەوە ، نزیکەی ٨٠٠ کەسیان تۆماری تاوانکاریان هەبووە کە تاوانەکانیش لەنێوان تاوانی بچووک تا تاوانی گەورە و ترسناکیشی تێدا بووە کە هەندێکیان چەندین دەیەیە کردوویانە .\nهەروەها ئەوەش روونکراوەتەوە، تاوەکو ئێستا عێراق بەکرداری رەتیکردۆتەوە پێشوازی لەهیچ هاوڵاتییەک بکات کە لەو وڵاتانەی بۆی چوون دەنێردرێنەوە ، بەڵام ئەمریکا فشاری دیبلۆماسی دەخاتە سەر بەغدا تا ئەو هاوڵاتییە مەسیحیانە وەربگرێتەوە.\nکۆی سه‌ردان: 18695925


بێ سەروشوێن بوونی سێ کۆڵبەر لە ناوچەی “گەڵی بێنار” – چاونیوز\nبێ سەروشوێن بوونی سێ کۆڵبەر لە ناوچەی “گەڵی بێنار”\nچاونیوز: سێ کۆڵبەری خەڵکی ناوچەی مەرگەوەڕ بەهۆی بەفر و کڕێوە لە ناوچەی سنووریی گەڵی بێنار بێ سەروشوێن بوونە.\nبەپێی هەواڵی چاونیوز(ناوەندی مافی مرۆڤ بۆ ڕۆژهەڵاتی کوردستان)، ئێوارەی ڕۆژی چوارشەممە ٢٢ی بەفرانباری ١٤٠٠، سێ کۆڵبەر بەناوەکانی “ئەسعەد سەیدانی فەرد، بازید(بەهلوول) سەیدانی فەرد و بارزان مەهینی” خەڵکی ئاوایی “باوان” سەر بە دەڤەری مەرگەوەڕ بەهۆی تووشی سەقا و بەفر و کڕێوە لە ناوچەی سنووری کوێستانەکانی داڵانپەڕ(گەڵی بێنار) ماویتنەوە و هەتا ئێستا هیچ زانیارییەک لەو سێ کەسە لەبەر دەست دانییە.\nسەرچاوەیەکی ئاگادار لە دەڤەری مەرگەوەڕ لەم بارەیەوە بە”چاونیوز”ـی گوت: ئەو سێ کۆڵبەرە لە ڕێگای گەڕانەوە دابوون کە بەهۆی سەختیی ڕێگا و بەفر و کڕێوەی زۆر ڕێگایان لێ هەتڵە بووە و لەو ناوچەیە بێ سەروشوێن بوونە و هەتا ئێستا دوای دوو شەو گەڕان هیچ زانیارییەکامان لێ نین.\nئەو سەرچاوەیە گوتیشی: خەڵکی ئاواییەکانی باوان و چەند گوندی دیکە ژی پێکەوە بۆ دۆزینەوەی ئەو سێ کەسە بەرەو کوێستانەکانی سنووری گەڵی بێنار چوونە بەڵام هەتا ئێستا کەس نەدیتراویتەوە.\nئەو سێ کۆڵبەرە خزمی یەکترن، بارزان بە تەمەنی ١٨ ساڵ لە هەمووان بچووکترە و دوو کۆڵبەرەکەی دیکەش خێزاندارن.


سفر - هونەرهۆشیاری فێمینستی - جێنده‌ری\nسفر- هونەر – گفتوگۆی ئاڤان عومەر لەگەڵ هونەرمەند پۆشیا کاکل\nBy ئاڤان عومەر\t Last updated شوبات 13, 2021\nپڕۆژەی سفر - هونەر - گفتوگۆیەک لە نێوان ئاڤان عمر و هونەرمەند پۆشیا کاکل\nپڕۆژەی سفر- هونەر\nگفتوگۆی ئاڤان عومەر لەگەڵ پۆشیا کاکل\nگفتوگۆ لەمەڕ ئەزموونی هونەری پۆشیا بەتایبەتی، و هونەری هاوچەرخ بەگشتی. پۆشیا دەڵێت؛ چیرۆک و وشەکانی زۆرترن لە هيڵ و ڕەنگەکان.\nفەرموون لەگەڵ هەندێک هێڵی سەرەکی گفتوگۆکە:\n– ئاسان نەبوو بۆ هونەرمەندی شێوەکار کە بە میدیەمی جیاواز کاربکات لە هەولێر و کوردستان بەگشتی، وەک؛ پیرفورمانس و ئینستەلەیشن…هتد. تەنانەت لە ناوەڕاستی ساڵانی دووهەزارەکانیشدا، کەم هونەرمەند و خەڵک هەبوون پشگیری کارێکی لەوجۆرە بکەن و قبوڵی بکەن.\n– هونەر و ئەوبابەتانەی کە لە ناو خەڵکەوە سەرچاوەی گرتووە، گرنگە کە لە ناو خەڵکەکە خۆی و شوێنی گشتی نمایشبکرێت تاوەکو لە گەلەری و هۆڵی نمایشەکان. بۆ هیچ نا، تەنها لە پێناو ئەوەی گفتوگۆ و پرسیاری ڕاستەوخۆ دروست بکات لە ناو کۆمەڵگە، و کاریگەری هەبێت. دەشێت کاریگەری هونەر خاو بێت بەڵام زۆر بۆ دوور مەودا کاریگەریەکان گرنگی خۆیان دەبێت.\n-جەستە میدیەمێکی زیندوو بە هێزە لە کاری هونەری شێوەکاریدا، هونەرمەند دەتوانێت لە ڕێگەی جەستەوە پەیوەندی ڕاستەوخۆ دروستبکات لەگەڵ بینەردا. لە ڕێگای جەستەوە هونەرمەند دەربارەی جەستە و پێگە و سنورو بەکاربەریی جەستە لە کایە جیاوازەکاندا، دەتوانيت زۆر کاریگەرانە پرسیار بهاروژێنێت و ڕەخنە بگرێت لە نۆرمە باوەکان.\n-جەستەی مێینە لە وڵاتی ئێمەدا جەستەی خۆت نییە، جەستەی خانەوادەکەتە، هی کۆمەڵگە و ئاین و خێڵ و بنەماڵەکەتە. هەربۆیە لەکاری هونەری هاوچەرخدا جەستە گرنگە، بەوەی؛ جەستە دەبێتە ماتریاڵێک یا کانڤانسێک بۆ کاری هونەری، و کاریگەریەکانی لە کۆنتێکستە کۆمەڵایەتی و نۆرمەکاندا دەردەکەوێت کە دەیەوێت ڕەخنەی لێ بگرێت یاخود بیخاتە ڕوو. ڕاستە لێرەدا هونەرمەندی ژن بەمجۆرە جەستەی خۆی دەکاتەوە بە ئۆبجێکێتێک، بەڵام لە کۆنسێپتێکی سۆبێکتیڤانەوە ئەمە دەکات، بەوەی جەستەی ئۆبجێکێتێکە بۆ بەهایەکی نوێی سەبجێکت (خود یان سوژە). لێرەوە جەستە هەم سوبێکتە و هەم ئۆبجێکتە.\n– نیشاندانەوەی ئەو ستیرۆتایپە یا وێنە چەسپاوەی ژنی ڕۆژهەڵاتی لە بونیادی بیرکردنەوەی ڕۆژئاوایدا وێنەیەکە لەپشتیەوە کولتورێکی باوی کۆلۆنیالی و ڕۆژهەڵاتناسی لەپشتیەوە وەستاوە. لێرەوە هونەرمەندی ڕۆژهەڵاتی و بەتایبەت هونەرمەندی ژن لەگەڵ ئەم وێنە گشتیە دەکەوێتە ململانێیەوە. بەدیوێکی تردا کارکردن لەسەر ئەو ناهاوسەنگیەی لە نێوان ڕەگەزەکاندا هەیە لە کوردستان و پيگەی ژن بابەتيکی گرنگە و ئەمەش ئەرکێکی دیکەی گرنگە، دەبێت دەست وپەنجەی لەگەڵ نەرم بکەین.\nفەرموون لەگەڵ گفتوگۆکە لە کەناڵی یوتوبی (کولتور مەگەزین – کەڵچەر پرۆجێکت)


هاورێ عومەر 03/08/2021 - 17:18 هەواڵ/كوردستانی\nڕاوێژکاری ئابووری پەرلەمانی کوردستان ئاشکرایکرد، لە چوارچێوەی پرۆسەی چاکسازیی پێداچوونەوە بە دۆسیەی فەرمانبەراندا کراوە و دەرکەوتووە 115 ھەزار فەرمانبەر دوو موچەیان ھەیە و 15 ھەزاریش ناشایستەن و حکومەت بڕیارى کۆتایی لەبارەیانەوە دەدات.\nئه‌مڕۆ سێ شه‌ممه 3 ی ته‌موزی 2021 ئەرشەد تەھا، ڕاوێژکاری ئابووری پەرلەمانی کوردستان رایگەیاند "پێداچوونەوە بە دۆسیەی فەرمانبەرانی مەدەنیی ھەموو وەزارەتەکان جگە لە سلکی سەربازی تەواو بووە و دەرکەوتووە کە 115 ھەزار فەرمانبەر دوو مووچەیان ھەیە و ڕەنگە ھەمووی نایاسایی نەبێت، بۆیە بڕیارە حکومەتی ھەرێم بڕیاری لێ بدات."\nڕاوێژکاری ئابووری پەرلەمانی کوردستان بۆ ماڵپه‌ڕی فه‌رمی پارتی ئاماژه‌ی به‌وه‌ش كرد "جگە لەوەش، 15 ھەزار فەرمانبەر بە ناشایستە پلەیان وەرگرتووە و مووچە وەردەگرن، بۆیە حکومەت ھەموو ئەمانە یەکلایی دەکاتەوە و بڕیاری کۆتایییان لێ دەدات.''\nئەرشەد تەھا ئه‌وه‌شی خسته‌ڕوو"ئێستا پێداچوونەوە بە دۆسیەی فەرمانبەرانی سلکی سەربازی بەگشتی دەستی پێ کردووە و بەردەوامە و حکوومەت چاوەڕێ دەکات ئەوانیش کارەکانیان تەواو بکەن، بۆ ئەوەی بڕیاری لێ بدرێت."


سەرەتای ڕۆژنامە‌گە‌ری كوردی لە بە‌غدا\nله‌لایه‌ن: محەمەد ڕزگار - به‌روار: 2021-03-18-23:39:00 - کۆدی بابەت: 3425\nمێژووی پەخشانی كوردی\nڕۆژنامە‌گە‌ری كوردی لە بە‌غدا\nلە ساڵانی سی بە‌دواوە ئیتر شاری بە‌غدا دە‌بێتە مە‌ڵبە‌ندی دە‌ركردنی ڕۆژنامە و گۆڤار بە زمانی كوردی، چونكە زۆر كوردی خوێندە‌واری زانكۆ لە‌م شوێنە‌دا بە یە‌كگە‌یشتن، بۆیە لە‌م ساڵانە‌دا گۆڤارە‌كانی (دیاری لاوان) و (یادگاری لاوان) پاشان گۆڤاری (گە‌لاوێژ) كە لە‌نێوان ساڵانی (١٩٣٩ - ١٩٤٩)ز بۆ ماوە‌ی دە ساڵ بە بە‌ردە‌وامی و بێ وە‌ستان مانگانە ژمارە‌یە‌كی لێدە‌ردە‌چوو، لە‌م گۆڤارە‌دا، نووسە‌ران و شاعیرانی بە‌ناوبانگی وە‌كو (تۆفیق وە‌ھبی، محە‌مە‌د ئە‌مین زە‌كی، عە‌لائە‌دین سوجادی، ئیبراھیم ئە‌حمە‌د، ڕە‌فیق حیلمی، شاكر فە‌تاح، پیرە‌مێرد، گۆران، شێخ محە‌مە‌دی خاڵ...ھتد) گوتار و شیعران بڵاوكردۆتە‌وە، سە‌ردە‌می دە‌رچوونی گە‌لاوێژ بە سە‌ردە‌مێكی زێڕین و بوژانە‌وە و ڕابوون دادە‌نرێت بۆ ئە‌دە‌بی كوردی بە گشتی و بۆ پە‌خشان و چیرۆكی كوردی بە تایبە‌تی، ھە‌روە‌ھا بزوتنە‌وە‌یە‌كی بە‌رچاوی وە‌رگێڕان لە زمانە‌كانی بێگانە بۆ كوردی دە‌ستپێدە‌كات.\nبە‌تایبە‌تی لە زمانی ئینگلیزییە‌وە بە‌مە‌ش پە‌خشانی كوردی و چیرۆكی گە‌یشتنە چڵە‌پۆپە، ھە‌ر لە ساڵانی (١٩٤٨ - ١٩٤٩)ز، لە بە‌غدا گۆڤاری (نزار) لە لایە‌ن (عە‌لائە‌دین سە‌جادی)یە‌وە ھە‌فتانە دە‌ردە‌چوو كە تێكڕا (٢٢) ژمارە‌ی لێدە‌رچوو بە زمانی كوردی و عە‌رە‌بی، ئە‌م گۆڤارە بە یە‌كە‌مین گۆڤاری سیاسی كوردی دادە‌نرێت، نووسە‌رانی وە‌كو (شاكر فە‌تاح، پاكیزە ڕە‌فیق حلیمی، موحە‌ڕە‌م محە‌مە‌د ئە‌مین، ڕە‌فیق چالاك) بە‌شدارییان تێدا كردووە.\nئە‌مە‌ش نمونە‌یە‌ك لە پارچە پە‌خشانێكی (پیرە‌مێرد) لە‌ژێر ناوی (دواوانی زە‌ڵم و تانجە‌ڕۆ) كە لە گە‌لاوێژی ژمارە (٤)ی (١٩٤٣)ز بڵاوكراوە‌تە‌وە:\nئۆخە‌ی بۆیە (مە‌ولە‌وی)ـم خۆش ئە‌وێ و شیفتە و شە‌یدای سۆز و ناڵە‌ی ئە‌وم كە پە‌ردە‌پە‌ردە شوێنە شیرینە‌كانی خاكە‌كە‌م و نیشتیمانە‌كە‌می بە فە‌ردیفە‌ردە‌وە بە‌فە‌ڕ و زیبێكی دڵنە‌وە‌ردە‌وە پیشانداوم بە سینە‌ما خۆشە‌ویستی ئە‌وانی چە‌سپاندۆتە سینە‌مە و كۆی ئاتە‌شگای وە‌ك ئاتە‌شگە‌دە‌ی (زە‌ردشت) لێھێنامە تین و تاو:\nناو دڵی برژاندووم، تاڤگە‌ی قە‌ڵبە‌زە‌ی (زە‌ڵم)ـی وا بۆ كێشاوم دانە‌ی مرواری بە‌سە‌ردا پڕژاندووم بارە‌كە‌اللە چە‌رخ، ھە‌ی ئافە‌رین چە‌رخ پلوسكە‌ی (بافڕ)ـی (عە‌وداڵان)و ھە‌وای (چە‌می خواجایی) تێگە‌یاندم ھە‌ر ئە‌و جۆش و خرۆشە بوو كە (مە‌عدوومی)ـم لە دیاری (عە‌دە‌م) نە‌بوونیە‌وە ھێنایە.\nسە‌ركۆی ئاتە‌شگاو پڕشنگی شیعرە‌كانیم خستە تە‌لی سازوسە‌متووری شێوە‌ی كوردی خۆمانە‌وە، دام بە ڕادیۆی چاپخانە‌ی (ژیان) بە‌ھۆی ئە‌و سەودای دڵبە‌ستە‌ی خاكە‌كە‌مانە‌وە ھە شوێنێكی ڕە‌نگین و ھە‌ر دیمە‌نێكی دڵنشین و ھە‌ر چە‌شمە‌ندازێكی شیرین و ھە‌ر لە‌نجە‌ولارێكی ناوێكی نازە‌نین ببینم ئە‌مە‌وێ پێشانی ھە‌موو دۆستێكی بدە‌م، بە‌ڵام ئاخ (شیعر)، نازانم تاچە‌ند و چۆن ئە‌و زادە‌ی سروشتی ئێزە‌دییە بھۆنمە‌وە؟\nپڕۆگرامی پەروەردەیی كوردی\nبابه‌ته په‌یوه‌ندیداره‌كان به : سەرەتای ڕۆژنامە‌گە‌ری كوردی لە بە‌غدا\nبابه‌تی دیكه له‌سه‌ر هونەرە ئەدەبییەکان


تاقیکردنەوەی سەخت بە ئۆتۆمبێلەکەی گوگڵ دەکرێت\n2017-11-05 [04:42 AM]\nئۆتۆمبێلە خۆهاژۆکە گوگڵ کە ماوەی چەند ساڵێکە تاقیدەکرێتەوە، تەنانەت لە شەقامە سەرەکییەکانیشدا، بڕیارە چەند تاقیکردنەوەیەکی سەختی پێ ئەنجامبدرێت.\nکۆمپانیای " Alphabet " کە سەر بە کۆمپانیای گوگڵە، ئاشکرای کردووە، ئۆتۆمبێلی زیرەکی "گوگڵ مۆبیل" بەم نزیکانە لە کەشوهەوایەکی سەختدا تاقیدەکرێتەوە و رادەی بەرگریکردنی دەخرێتەڕوو.\nبەهۆی ئەوەی لەم ئۆتۆمبێلە سەرنشینەکانی رۆڵی شوفێر نابینن و ئۆتۆمبێلەکە خۆهاژۆیە، بۆیە دەیانەوێت بزانن، ئەم ئۆتۆمبێلە توانای ئەوەی هەیە مامەلە لەگەڵ گۆڕانکاری لە کەشوهەوادا بکات.\nپێشتریش چەند تاقیکردنەوەیەکی سەخت بەم ئۆتۆمبێلە کراوە و لە ٢٠٠٩ـەوە تاوەکو ئێستا نزیکەی ٥.٦ ملیۆن کیلۆمەتری لە شەقامەکانی ئەمریکادا بڕیوە.\nکۆمپانیای ئێنتل لەگەڵ کۆمپانیای توێتا پێکەوە کار بۆ سیستەمێک بەناوی "Automotive Edge Computing Consortium" دەکەن.\nهەردوو کۆمپانیا لەسەر ئەوە رێککەوتوون زانیاری نێوانیان بۆ سەرخستنی سیستەمی نوێ بۆ ئۆتۆمبێلی زیرەک بگۆڕنەوە، وەک دروستکردنی نەخشە و باشترکردنی تەکنەلۆژیا لە پێناویدا.\nجگە لەو دوو کۆمپانیا گەورەیە، هەریەکە لە کۆمپانیاکانی DENSO، Ericsson، Nippon Telegraph، NTT DOCOMO، InfoTechnology Center Co و Toyota Motor Corp لەو هاوکارییە و گۆڕینەوەی زانیاری رێککەوتوون.\nگوگڵ ماوەیەکی زۆر کار لەسەر ئەم جۆرە ئۆتۆمبێلانە دەکات، بەڵام پێشتر ئاماژەی بۆ ئەوەکردبوو، ئەوان ناخوازن ببن بە کۆمپانیایەکی بەرهەمهێنانی ئۆتۆمبێل، بەڵکو تەنها دەخوازن کار لەسەر پڕۆژەکە بکەن و سیستەمی خۆهاژۆیی بۆ ئۆتۆمبێل بەکاربهێنن.\nئەو کۆمپانیاییە چەند جارێک ئۆتۆمبێلەکانی لە شەقامە سەرەکییەکاندا تاقیکردووەتەوە و ئاماژەی بۆ ئەوەکردووە، ئەم ئۆتۆمبێلە تاقیکردنەوەکانی بە دروستی ئەنجام دەدات، بەڵام زۆر جار ئەو ئۆتۆمبێلانەی کە شوفێر لێیدخوڕن کێشەی بۆ دروست دەکەن.\nجگە لە کۆمپانیای گوگڵ، کۆمپانیای ئەپڵیش سەرقاڵی کارکردنە لەسەر ئەو داهێنانە نوێیە، بەڵام بەشێوەیەکی تەواو نهێنی کاری لەسەر دەکات.\nزۆربەی کۆمپانیاکانی بەرهەمهێنانی ئۆتۆمبێل ئۆتۆمبێلی خۆهاژۆی لەمجۆرەیان بەرهەمهێناوە، بەڵام بە بەردەوامی کاری لەسەر دەکەن و زۆربەیان ئاماژە بۆ ئەوە دەکەن کە ئەوان بەنیازن لە دوای ٢٠٢٠ـەوە بیخەنە بازاڕەکانەوە.\nئەم هەواڵە 1399جار خوێندراوەتەوە


فایەق سەعید؛ دیڤی و ئازادکردنی خوێندکار – كولتور مه‌گه‌زین\nBy كولتور مه‌گه‌زین\t Last updated ئاب 27, 2017\nجۆن دیڤی وەک پراگماتیکی سەر بە ڕەوتی پرۆگرەسیڤیزم، یەکێکە لەو زانایەی توانی بناغەی شتێک دابنێ بە ناوی پەروەردەی ئەمریکا بۆ ئەوەی چیدیکە لەژێر کاریگەری پەروەردەی ئەڵمانیدا نەبێت. پەروەردەی دیڤی کە دەتوانین بەسەر چەند تەوەرێکدا دابەشی بکەین، کاریگەری گەورەی لەسەر بواری دیداکتیک (زانستی وانەگوتنەوە) هەبوو و بووە هۆی هاتنەکایەوەی چەندین مێتودی نوێی دیداکتیک، بۆ نموونە مێتودی گرفت و پرۆژە. لەم بەشەدا هەوڵ دەدەین تیشک بخەینە سەر ئەو خاڵانەی کە کاریگەرییان لەسەر دیداکتیک و مێتودەکانی وانەگوتنەوە هەبوو (Arfwedson, 1998). دیڤی و پیاژێ کاریگەری ≪داروین≫ یان لەسەر بوو لە پەیوەندی بە مەسەلەی خۆگونجاندنی ئۆرگانیزمەکان لەگەڵ ژینگەی دەوروبەردا. بۆیە کارکردنی ئەم دوو بیرمەندە لەسەر ئەو فاکتەرانەی بیرکردنەوە و ئاکاری منداڵەکان لە ژینگە جیاوازەکان بەشێک بوو لەو پانتاییەی کاریان تێدا دەکرد.\nمێتودی گرفت و وانەگوتنەوەی فەرمی\nهەر لەسەرەتاوە دیڤی ڕەخنەی توندی لە مێتودی ≪وانەگوتنەوەی فەرمی≫ فرێدریک هێربەرت (١٧٧٦-١٨٤١) گرت و لە بەرانبەردا مێتودی ≪گرفت≫ ی وەک چارەسەر خستە بەردەست. دیڤی پێی وابوو وانەگوتنەوەی فەرمی ≪Formal Teaching≫ ڕووی لە داهاتوو نییە بەڵکو بە پێچەوانەوە هەڵگری تێڕوانینێکی ڕابردوویانەیە ≪Reptrospective≫. هێربەرت لەم مێتودا (Egidius, 1982) پێشنیاری ئەوەی کردبوو کە وانەکان بکرێن بە پێنج بەشەوە\nبەشی یەکەم: ئامادەکاری (لەبەر رۆشنایی ئاستی هەنۆکەیی خوێندکاران)\nبەشی دووەم: پێشکەشکردن (خسنەڕووی زانیارییە نوێکان)\nبەشی سییەم: بەراوردکاری و گرێدان (بەراوردکردن و لینک دروستکردن لە نیوان زانیارییە کۆن و نوێکاندا)\nبەشی جوارەم: گشتگیرکردن (گشتگیرکردنی زانستە نوێکان)\nبەشی پینجەم: پیادەکردن (ڕاهێنانی خوێندکاران بەمەبەستی پیادەکردنی زانیارییە نوێکان )\nبۆ چارەسەرکردنی دۆخی وانەگوتنەوە دیڤی وەک ئەڵتەرناتیڤ مێتودی ≪گرفت≫ ی هێنایە ئاراوە و تایبەتمەندییەکانی ئەم مێتودەی لە پێنج خاڵدا کورتکردۆتەوە (Imsen, 1999.p. 72):\nیەکەم: خوێندکار دەبێ ڕووبەڕووی گرفتێک یا بابەتێکی قورس بکرێتەوە. دەبێ حەز و ئارەزوویەکیش لەلای هەمان خوێندکار هەبێ بۆ ئەوەی چارەسەری ئەو گرفتە بکات.\nدووەم: خوێندکار دەبێ ئەو گرفتە تاوتوێ بکات (پێناسەکردنی گرفت)\nسێیەم: خوێندکار دەبێ زانست و زانیاری پێویست لەسەر ئەو گرفتە یا دیاردەیە کۆبکاتەوە.\nچوارەم: بە پشتبەستن بەو زانست و زانیارییانە خوێندکار دەبێ هەندێ گریمانە لەسەر ئەو گرفت یا دیاردەیە یاداشت بکات و دواتریش پەی بە ئەنجامەکانی ئەو گریمانانە ببات.\nپێنجەم: خوێندکار دەبێ بەهێزترین گریمانە بە شێوەیەکی پراکتیکی تاقیبکاتەوە.\nپرنسیپەکانی دیڤی و دیداکتیک\nمەبەستی دیڤی لە خاڵی پێنجەم ئەوە بوو کە قوتابخانەکان بە ژیانی ڕۆژانەی کۆمەڵگەوە ببەستێتەوە، واتە بە دامودەزگاکان، کارخانە و کۆمپانیاکان، بازاڕ … هتد. بۆ پیادەکردنی ئەم مەبەستەش دیڤی بەردەوام داوای گۆڕینی پرۆگرامی قوتابخانەکان دەکرد. لەم بوارەدا دەبێ ئاماژە بە ڕۆڵی شایستەی هێربەرت سپێنسەر (١٨٢٠-١٩٠٣) بدەین کە لەگەڵ دیڤی توانیان کاریگەری گەورە لەسەر سیستمی پەروەردە دابنێن (Arfwedson, 1998). ناڕەزایی و پرۆتێستی هەمەجۆر (سیاسی، خوێندن، ئابوری)، بەلایەنی کەمەوە ناڕەزایی ئەکادیمییەکان لە دەیەکانی سەدەی بیستدا، کەشێکی ئەرێنی بۆ هەوڵەکانی سپێنسەر و دیڤی خوڵقاند. سپێنسەر کۆمەڵێک بابەتی دەسسنیشان کرد کە قوتابخانەکان پێویستە بیخوێنن بۆ ئەوەی لە ئایندەدا وەکو هاوڵاتییەکی باش بتوانن لە کۆمەڵگادا کار بکەن. بۆ نموونە دەبێ توانای خۆبەڕێوەبردنی خۆیان هەبێت، دەبێ توانای کاردانەوەی کاریگەرانەیان لە شوێنە جیاوازەکاندا هەبێت، دەبێ پرۆگرامەکان بە ژیانی کۆمەڵگاوە ببەستنەوە… هتد.\nجۆن دیڤی وەک پرنسیپ دەیویست خوێندکار بە ژینگە و پرۆسە کۆمەڵایەتییەکانەوە گرێ بدات بۆ ئەوەی بتوانێت بە شێوەیەکی تەندروست بیر بکاتەوە. ئەوە گرینگ نەبوو بەلای ئەوەوە کە خوێندکار بیر لە چی دەکاتەوە بەڵکو ئەوە گرینگ بوو کە بتوانێت بیر بکاتەوە. دیڤی پێی وابوو لە نێوان بیرکردنەوەی خوێندکاران و بیرکردنەوەی توێژەرەکاندا جیاوازی جۆری نییە بەڵکو جیاوازی چەندایەتییە. منداڵەکان دەتوانن بیر لە شتی کەمتر بکەنەوە بەڵام بە هەمان شێوە بیر دەکەنەوە. بۆیە مێتودی گرفت دەرەفەتێکی زۆر شیاوە بۆ ئەوەی هاوکاری خوێندکاران بکرێ بۆ پیادەکردنی پرۆسەی بیرکردنەوە.\nبە بۆچوونی ئەرفیدسۆن Arfwedson mfl., 2002)) دیڤی، ڤیگۆچیسکی و پیاژێ لەسەر پەیوەندی نێوان چالاکییە جەستەییەکان و پرۆسەی بیرکردنەوە کۆک بوون ≪هەروەکو دیڤی، پیاژێ و ڤیگۆچیسکی- یش لەسەر ئەوە کۆک بوون کە بیرکردنەوەی منداڵان لە ئەنجامی چالاکییە فیزیکییەکانی ئەوانەوە دێتە کایەوە. لە ڕێگەی دروستکردنی کاڵا، خراپکردنی کاڵا، بیرکردنەوەی لەوەی چی ڕوویداوە و ڕووبەڕووکردنەوەیان لەگەڵ گرفتەکاندا، منداڵان ئەزموون پەیدا دەکەن. ئەمەش ڕێگە بۆ گەشەکردنی هونەری بیرکردنەوە خۆش دەکات ≫\nشاشه‌ی پۆست مۆدێرن دوژمنه گه‌وره‌كه‌ی خوێندنه‌وه و فێربوون\nدەستکاریکردنی پرۆگرامی قوتابخانەکان تا کۆتایی ١٨٠٠ کانیش کارێکی سەخت بوو. لە وڵاتە یەکگرتووەکانی ئەمریکادا هەوڵێکی زۆر درا لە ١٩٢٠ کاندا وانەی قوتابخانەکان بگۆڕن بەمەبەستی ئەوەی هەندێ وانەی بەسودتر جێگەیان بگرنەوە. فرانکلین بۆبیت (١٨٧٦-١٩٥٦) بە ئیلهاموەرگرتن لە سپێنسەر دەیان بابەتی نوێی خستە بەردەست (Arfwedson, 1998)..\nدیڤی یەکێک بوو لەو ئەکادیمیستانەی بەهەموو شێوەیەک دژی دابەشکردنی وانەکان بوو بۆ فیزیا، کیمیا، مێژوو …. هتد، بۆیە لە ڕێگەی مێتودەکانی خۆی و ≪کیلپاتریک≫ وە کاری بۆ نەهێشتنی ئەو دابەشکردنە کرد. لەو مێتودانەدا زوربەی وانەکان تێکەڵ دەکرێن و خوێندکاران دەتوانن کاری تێدا بکەن. بە شێوەیەکی دی مامۆستای چەند وانەیەک کۆدەبنەوە و بەیەکەوە پرۆژەیەک ئامادە دەکەن کە پەیوەندی بە چەند وانەیەکەوە هەیە بۆ ئەوەی خوێندکاران کاری تێدا بکەن، ئەمەش یەکێک بوو لە پرنسیپەکان پەروەردەی جۆن دیڤی.\nئەم دەستپێشخەرییەی دیڤی کاریگەری لەسەر جۆرێ دانیشتنی خوێندکاران لە پۆلەکاندا و شوێنی وانەگوتنەوەش هەبوو. ناکرێ بە مێتودی گرفت، گروپ، پرۆژە … هتد کار بکەین و خوێندکاران بە ڕیز لە پشتی یەکەوە دانیشن. کاریگەرییەکی دیکەی ئەم مێتودانە لەسەر دیداکتیک ئەوە بوو کە وانەگوتنەوەی مامۆستاکانی لە ناو پۆلەکانەوە بردە ناو باخچەکان بۆ ئەوەی باشتر بە ژیانی کۆمەڵگە و پرۆسە کۆمەڵایەتییەکانەوە ببەسترێنەوە .\nپرنسیپێکی دیکەی دیڤی ئەوە بوو کە قوتابخانەکان دەبێ ئەزمون ببەخشنە خوێندکاران بۆ ئەوەی دوای تەواوکردنی قوتابخانەکانیان توشی شۆک نەیەن. لەم ڕوانگەیەوە قوتابخانەکان تێکەڵ بە کاری کارخانە و کۆمپانیاکان کران و خوێندکارانیش فێری دروستکردنی کاڵا بوون یا بەلایەنی کەمەوە ئاگاداری پرۆسەی دروستکردن و بە بازاڕکردنی کاڵاکان بوون. ئەم مێتودە ئێستاش لە قوتابخانەکانی ڕۆژئاوادا کاری پێ دەکرێت، بۆ نموونە پرۆژەی فابریکی دانیمارکی (Arfwedsom mfl., 2002)\nوەکو نموونەیەکی زیندوو کاتێ قوتابخانەیەک کار لە پرۆژەیەکدا دەکات دەربارەی چۆنێتی دروستکردنی تابلۆکانی ڕینمایی هاتووچۆ، چۆنێتی دروستکردنی کەوەنتەری ماڵان، چۆنێتی بەرهەمهێنانی شووشە، چۆنێتی چارەسەرکردنی گرفتی هاتووچۆ لە کاتی سەرەتا و کۆتایی دەوام یا کارکردندا، ئەوە پاڵ بە خوێندکارەکانەوە دەنێین زانیاری تەواو پەیدا بکەن لەسەر (بۆ نموونە ) پێکهاتەی شووشە، مێژوی شووشە، ئەو وڵاتانەی شووشە بەرهەم دێنن، چۆنێتی بەبازارکردنی شووشە، کرێکارانی کارخانەکانی دروستکردنی شووشە، ئەو بوارانەی شووشەی تێدا بەکار دەهێنرێ، شووشە و ژینگە… هتد. کۆکردنەوەی ئەم هەموو زانیارییانە دەبنە هۆی دروستکردنی ئەزمون بۆ خوێندکاران.\nپرنسیپێکی دیکەی جۆن دیڤی مەسەلەی ئازادکردنی خوێندکار بوو. ئازادی خوێندکار کە بەشێکی گرینگە لە کاری پرۆژە؛ لەلای دیڤی بە ئازادی بەشداریکردنی خوێندکار لە دانانی ئامانجەکانی خوێندن بەستراوەتەوە. ئەو پێی وایە شتێکی بێ مانایە خوێندکار بەشێک بیت لە پرۆسەی خوێندن و بۆی نەبیت ئامانج بۆ کارێک دابنێت کە خۆی دەیکات. دیڤی لە کتێبی ≪ئەزموون و خوێندن≫ دا لە بارەی ئازادی خوێندکارانەوە شرۆڤەیەکی قوڵ پێشکەش دەکات و دەنووسێ ((Skrøvset & Lund, 2000.P.20:\n≪بڕوا ناکەم لە فەلسەفەی خوێندنی پرۆگرەسیڤیزمدا شتێک لەوە دروستتر هەبێت کە پێداگیری لەوە بکات ئەو کەسەی لە کاتی پرۆسەی فێربووندا شتێک فێر دەبێت هەر خۆشی بەشداری لە دانانی ئەو ئامانجەکاندا بکات کە سنوری چالاکییەکانی دیاری دەکەن. بە هەمان شێوە هیچ شتێک لە خوێندنی سوننەتیدا لەوە هەڵەتر نییە کە نایەڵێ خوێندکار بەشداری لە دانانی ئەو ئامانجانەدا بکات کە ژیانی ناو قوتابخانە بەڕێوە دەبات≫.\nدیوێکی دیکەی ئازادکردنی خوێندکاران ئەوە بوو لە کاتی وانەکاندا دەبێ خاوەنی ئەو پێگەیە بن کە بتوانن بڕیار بدەن، بتوانن بجوڵێنەوە، بتوانن بچنە دەرەوەی قوتابخانە، بتوانن لە داڕشتنی پرنسیپ و ئامانجەکانی خوێندندا بەشدارییان پێ بکرێت و گوێیان لێ بگیرێت. کۆی ئەمانەش ناوەڕۆکی دیداکتیکی کلاسیکی تێپەڕاند. بۆیە قوتابخانەکان ناچار بوون گۆڕانکاری لە مێتودەکانی وانەگوتنەوەدا بکەن. تاقیکردنەوە، یەکێک بوو لە پرنسیپە گرینگەکانی دیکەی دیڤی و کۆی ڕیفۆرمگەراییەکان. ئەمەش بووە هۆی دامەزراندنی تاقیگەی نوێ بۆ قوتابخانەکان و هاتنەکایەوەی مێتودی تاقیکردنەوە.\nدیڤی لە کۆتاییدا توانی خوێندکاران لەو چوارچێوە کلاسیکییە ئازاد بکات. ئەمەش بەو مانایە دێتەوە کە خوێندکاران لە کارکردن، لە چۆنێتی دانیشتن لە ناو یا دەرەوەی پۆلەکان، بیرکردنەوە، ئامادەکاری، تاقیکردنەوە، ئامادەکاری بۆ ژیان …. هتد بە شێوازێکی زۆر جیا کار بکەن. ئەو پێی وابوو ئازادکردنی ئەوان لەو هەموو کۆت و بەندە ئاستی مەعریفیی ئەوان بەرز دەکاتەوە. لە کۆتاییدا دەبێ ئاماژە بەوەش بدەین کە کیلپاتریک لە بەشێکی ئەم پرۆسەیەدا هاوکارێکی باشی جۆن دیڤی بوو.\nArfwedson, G (1998): Undervisnings teorier och praktik. HLS förlag\nArfwedson G & Arfwedson, G (2002): Didaktik för lärare . En bok om lärarens yrke i teori och praktik. HLS förlag\nEgidius H (1982): Pedagogiska utvecklingslinjer. Esselte studium- Uniscow\nImsen G (1999): Lärarens värld. Introduktion till allmän didaktik. Studentlitteratur.\nSkrøvset S & Lund T (1999): Projektarbete i skolan. Studentlitteratur


ئیلهام ئه‌حمه‌د ئامانجی په‌لهاویشتنی توركیا بۆ لیبیا ئاشكراده‌كات\nئیلهام ئه‌حمه‌د سه‌رۆكی ده‌سته‌ی به‌ڕێوه‌به‌رایه‌تی ئه‌نجومه‌نی سوریای دیموكراتیك ده‌ڵێت "ده‌ستوه‌ردانی توركیا له ئاڵۆزیه ناوخۆییه‌كانی لیبیا به‌شێكه له‌و پیلانه‌ی ده‌یه‌وێت خۆی بگه‌یه‌نێته سنوره‌كانی ئیمپراتۆرییه‌تی عوسمانی".\nئیلهام ئه‌حمه‌د له‌لێدوانێكدا ئاماژه‌ی به‌وه‌كردوه، له‌دوای ئه‌نجامدانی شه‌شه‌مین كۆبونه‌وه‌ی باڵای ئاستانا و هاتنه‌ئارای بارودۆخی ئیدلب و رێككه‌وتنی توركیا و سوریا، ئه‌نقه‌ره ده‌یه‌وێت بگات به سنوری عوسمانییه‌كان، بۆ جێبه‌جێكردنی ئه‌و پلانه‌ش، له لیبیا و میسر و باكوری ئه‌فریقا سه‌رله‌نوێ داعشی زیندو كردوه‌ته‌وه.\nسه‌باره‌ت به ئامانجی ئه‌و رێككه‌وتنه‌ی توركیاش له‌گه‌ڵ حكومه‌تی ویفاقی نیشتمانی به سه‌رۆكایه‌تی فایز سه‌راج واژۆی كردوه، ئیلهام ئه‌حمه‌د وتویه‌تی "ماوه‌یه‌كی دور و درێژه توركیا له چوارچێوه‌ی سیاسه‌ته‌كانی ده‌ره‌وه‌یدا، به دروشمی "نه‌بونی هیچ كێشه‌یه‌ك" هه‌وڵیدا له‌گه‌ڵ ده‌وڵه‌تانی ناوچه‌كه توشی هێچ كێشه‌یه‌ك نه‌بێت، به‌ڵام بارودۆخه‌كه به پێی دڵی ئه‌وان نه‌ڕه‌خسا و به‌ڕێوه‌نه‌چو، دوایین جاریش كه ده‌ستی له كاروباری لیبیا وه‌ردا، ئه‌وروپا ئیدی توركیای پشتگوێخست، داواكاریه‌كانی توركیایان به نادیده گرت و سه‌ریان له به‌ر فشاره‌كانی توركیا نه‌وی نه‌كرد. هه‌روه‌ها ئه‌و په‌یوه‌ندیانه‌ی كه ویستی له‌گه‌ڵ وڵاته عه‌ره‌بیه‌كان دروستی بكات، پێچه‌وانه بونه‌وه".\nده‌شڵێت "ده‌وڵه‌تی توركیا به گه‌شه‌پێدانی پرۆژه‌ی بلۆكی سوننه‌ی ئیسلامی ده‌یه‌وێت بگه‌ڕێته‌وه بۆ سنوره‌كانی سه‌رده‌می ئیمپراتۆریه‌تی عوسمانی، بۆیه ئامانجی توركیا ته‌نها به‌ده‌ستهێنانی نه‌وت و غاز نییه، به‌ڵكو هاوكات گه‌مارۆدانی وڵاته عه‌ره‌بی و ئه‌وروپیه‌كانه و ده‌یه‌وێت بگه‌ڕێته‌وه سنوره‌كانی ئیمراتۆریه‌تی عوسمانی".


"حكومەتی هەرێم، بە سیستمی خراپ و بێ پلانی بەردەوام كێشەكان زیاتر دەكات" - تۆڕی میدیایی خەڵک\n“حكومەتی هەرێم، بە سیستمی خراپ و بێ پلانی بەردەوام كێشەكان زیاتر دەكات”\nهەواڵ بڵاوکراوەتەوە: 30/10/2021\nئەندامێكی پەڕلەمانی كوردستان ڕایدەگەیەنێت، دژی سیاسەتی هەڵەی بەڕێوەبردنی وەزارەتی خوێندنی باڵاین، پێمانوایە ئەو سیاسەتەی هەیە بەردەوام بێت ساڵ بە ساڵ كێشەكان زیاتر دەبن.\nعومەر گوڵپی، ئەندامی پەڕلەمانی كوردستان بە (خەڵك)ی ڕاگەیاند، بەشداری گردبوونەوە و ناڕەزاییەكانی قوتابیانی دەرچووی 12ی ئامادەیی بووین و بۆ ئەو مەبەستەش هەوڵمانداوە كۆبوونەوەی تایبەتی پەڕلەمان بە ئامادەبوونی وەزیرانی پەیوەندیدار لەم هەفتەیە بەڕێوەبچێت، تا بەرپرسان وەڵامی ئێمە و داوا و كێشەكانی دەرچووانی 12ی ئامادەیی بدەنەوە.\nوتیشی، “ئەو سیاسەتەی حكومەت، كە هەر ڕۆژێك لە كەرتێكی زیاتر پاشەكشە دەكات و دەیداتە دەست كۆمپانیاكانی كەرتی تایبەت، كە زۆرینەیان كۆمپانیای هەردوو حزبی دەسەڵاتن، بارگرانی زۆر بۆ هاووڵاتیان دروست دەكات، لە دۆخێكدا هەموو داهاتەكانی هەرێم ناگەڕێنەوە خەزێنەی گشتی”.\nئاشكراشیكرد، حكومەت هیچ پشتیوانییەكی بۆ گەنجان نیە لە قۆناغی خوێندن، بە سیستمی خراپ و بێ پلانیش بەردەوام كێشەكان زیاتر دەكات.\nبە ڤیدیۆ؛ لافاو ناوچەیەكی هەولێری گرتەوە\nڕوونكردنەوە لەسەر دابەشكردنی نەوتی ماڵان دەدرێت\nسلێمانی ـ نزار جەزا ساڵانێكی درێژە حكومەتی هەرێم بەڵێنی دابەشكردنی نەوتی سپی بەسەر هاووڵاتییاندا دەدات، بەڵام ئەم بەڵێنە هەر جێبەجێ نەكرا. (زیاتر…)\nلەچەند ڕووداوێكدا، ئەمڕۆ 3 كەس گیانیانلەدەستدا\nخەڵك- لە یەكەم ڕِۆژی نەورۆزدا 3 كەس لە هەرێمی كوردستان بە ڕووداوی هاتووچۆو خنكان گیانیان لەدەستدا. سەرلەبەیانی ئەمڕۆ لەئەنجامی وەرگەڕانی ئۆتۆمبیلێك…\nلە عیراقدا تووشبوون بە كۆرۆنا لە هەزار حاڵەت نزیك دەبێتەوە\nخەڵک – وەزارەتی تەندروستی عیراق ڕایدەگەیەنێت، 984 حاڵەتی نوێی تووشبوون بە ڤایرۆسی كۆرۆنا تۆماركراوە، 1255 كەسیش چاكبوونەتەوە، 10 كەسیش بەهۆی پەتاكەوە…\nڕووداوێكی هاتووچۆ لە چەمچەماڵ ڕویدا و ژنێك گیانی لەدەستدا\nخەڵك- لە ڕووداوێكی هاتوچۆدا لە قەزای چەمچەماڵ ژنێك گیانی لەدەستدا و پێنج كەسی تر برینداربوون. (زیاتر…)\nلەبارەی فۆرمی بەشە خۆراكەوە داوایەك لە هاووڵاتیان دەكرێت\nخەڵك- وەزارەتی بازرگانی حكومەتی فیدراڵ، داوا لە هاووڵاتیان دەكات ناسنامەی یەكگرتوو دەربكەن، بۆ ئامادەكاریی لەپیناو دەستكردن بە دەركردنی فۆرمی…\nهاوپەیمانان لەسەر هێرشەكەی هەولێر ڕوونكردنەوە دەدەن\nخەڵك- وتەبێژی هێزەكانی هاوپەیمانیی نێودەوڵەتیی دژی داعش ڕایدەگەیەنێت، هێرشەكەی شەوی ڕابردووی سەر فڕۆكەخانەی هەولێر بە دوو فڕۆكەی بێفڕۆكەوان…\nنەوت مۆتەكەی ژیانی هاووڵاتییانی هەرێمە\n24 تشرینی یەکەم 2021 2.45 pm\nخەڵك پسپۆڕێكی دارایی و ژمێریاری دەڵێت، نەوت مۆتەكەی ژیانی هاووڵاتییانی هەرێمە، چونكە حكومەتی هەرێم كە خاوەنی…\nمەسرور بارزانی: هەزاران هەلی كار بۆ خەڵكی كوردستان فەراهەم دەكەین\n23 مارس 2021 12.47 pm\nخەڵك- سەرۆكی ئەنجومەنی وەزیرانی هەرێمی كوردستان ڕایدەگەیەنێت، كەرتی كشتوكاڵ وەكو ژێرخانی ئابووری لە هە وڵاتێك…\nكاكە حەمە باسی هێرشەكەی هەولێر دەكات\n15 نیسان 2021 4.00 pm\nخەڵك- بە بۆچوونی محەمەد حاجی مەحمود، سكرتێری حیزبی سۆسیالیست دیموكراتی كوردستان، هێزە چەكدارەكانی عێراق لە هێرشەكەی…


👁 ئەم بابەتە 2,825 جار بینراوە\n👁 ئەم بابەتە 66,351 جار بینراوە\nبەڕێوەبەری کوردیپێدیا هاوڕێ باخەوان دانیشتووی وڵ [ زۆرتر... 👁] ✖ ✖ 0 23 ✔ 96% ✍ هـ.ب. 13-11-2017 20:15:40\n👁 ئەم بابەتە 8,119 جار بینراوە\n📝 داواکردنی زانیاری لە پارتی سەربەستیی کوردستان بەڵگەنامەکان\n📅 کاتی تۆمارکردن Dec 5 2017 10:21PM\nرێکخراوی کوردیپێدیا 03-12-2017 [ زۆرتر... 👁] ✖ ✖ 0 1 ✔ 87% ✍ هـ.ب. 5-12-2017 22:21:03\n📝 داواکردنی زانیاری لە حیزبی شیوعی کوردستان بەڵگەنامەکان\n📅 کاتی تۆمارکردن Dec 14 2017 11:12PM\n👁 ئەم بابەتە 6,680 جار بینراوە\nرێکخراوی کوردیپێدیا 14-12-2017 [ زۆرتر... 👁] ✖ ✖ 0 1 ✔ 89% ✍ هـ.ب. 14-12-2017 23:12:31\n📝 داواکردنی زانیاری لە دەزگای شەهیدان و ئەنفالکراوان - لقی سلێمانی بەڵگەنامەکان\n📅 کاتی تۆمارکردن Jan 24 2019 10:29PM\n👁 ئەم بابەتە 3,269 جار بینراوە\nرێکخراوی کوردیپێدیا 21-01-2019 [ زۆرتر... 👁] ✖ ✖ 1 2 ✔ 99% ✍ ن.ئـ. 24-1-2019 22:29:16\n📝 داواکردنی زانیاری لە کۆمەڵەی یەکسانیی کوردستان بەڵگەنامەکان\n📅 کاتی تۆمارکردن Dec 5 2017 10:13PM\n👁 ئەم بابەتە 4,753 جار بینراوە\nرێکخراوی کوردیپێدیا 05-12-2017 [ زۆرتر... 👁] ✖ ✖ 0 1 ✔ 87% ✍ هـ.ب. 5-12-2017 22:13:27\n📝 داواکردنی زانیاری لە یەکێتیی نەتەوەیی دیموکراتی کوردستان - یەندەک بەڵگەنامەکان\n📅 کاتی تۆمارکردن Dec 5 2017 10:16PM\n👁 ئەم بابەتە 4,453 جار بینراوە\nرێکخراوی کوردیپێدیا 02-12-2017 [ زۆرتر... 👁] ✖ ✖ 0 1 ✔ 89% ✍ هـ.ب. 5-12-2017 22:16:37\n👁 ئەم بابەتە 139,596 جار بینراوە\nAbout Kurdipedia پێناسە کوردیپێدیا، پڕۆژەیەکە بۆ [ زۆرتر... 👁] ✖ ✖ 0 18 ✔ 99% ✍ هـ.ب. 11-5-2017 12:56:45


زیندانیانی سیاسیی کورد داوای بایکۆتی هەڵبژاردن دەکەن | ROJnews\nچوؤرشەممە, 19 فبر 2020 - 10:26\nدوێنێ ١٧ زیندانی سیاسیی کورد لە زیندانەکانی ئێران لەوانە؛ زیندانی ئورمیە، زیندانی خۆی و زیندانی کاشمەر بە بڵاوکردنەوەی ڕاگەیەندراوێکی هاوبەش داوایان کردووە هەڵبژاردنەکان بایکۆت بکرێت.\nلە ڕاگەیەندراوی زیندانییەکان هاتووە: "کۆماری ئیسلامی لە سیاسەتی ناوخۆ و دەرەوە گەیشتووەتە بنبەست و قەیرانی ڕەوایەتیی ڕۆژ لەدوای ڕۆژ قووڵتر دەبێتەوە، جارێکی دیکە لە سەروبەندی هەڵبژاردندا هانای بۆ خەڵک هێناوە بۆ ئەوەی مێژوو لە بیر بکەن و دەنگ بدەن، تا جارێکی دیکە ئەم کەشتییە تێکشکاوە بگەیەنێتە کەناراوێکی ئارام".\nلە بەردەوامی هاتووە: "دەیانەوێت سێدارەکان لە بیر بکەین و لە شوێنی بەخاک سپێدرانی لە سێدارەدراوە بێ کفنەکان نەپرسین، ئاسەواری ئەشکەنجەکان لەسەر جەستەکانمان داپۆشین و بە بزەوە بچینە سەر سندوقەکان، خوێنە ڕژاوەکانی زستانی ٢٠١٨ و پایزی ٢٠١٩ و ناوی سەدان کۆڵبەر کە بۆ نان گیانیان لێسەندراوە، لەبیر بەرین".\nلە کۆتایی ڕاگەیاندراوەکەی زیندانیانی سیاسی هاتووە: "بایکۆتی هەڵبژاردن لە ئێستادا بووتە خواستێکی گشتی لە سەرتاسەری ئێراندا، ئێمەش پشتگیریی ئەو ویستە گشتییە دەکەین و وەک ڕابردوو هەڵبژاردن بایکۆت دەکەین".\nناوی ئەو زیندانیانەی ڕاگەیاندراوەکەیان واژۆ کردووە:\n١- زەینەب جەلالیان\n٢- شاکر باقی\n٣- ڕەحمی تورگوت\n٤- سیامەک ئەشرەفی\n٥- کامران دەروێشی\n٦- بەشیر پیرەماوانە\n٧- ئەحمەد تەمویی\n٨- ئیبراهیم عیساپوڕ\n٩- عەلی ئەحمەد سولەیمان\n١٠- سابر کەمانی\n١١- پەیمان میرزازادە\n١٢- پەرویز ناسری\n١٣- فیروز موسازادە\n١٤- کەمال حەسەن ڕەمەزان\n١٥- حاتم ئۆزدەمیر\n١٦- ڕەحیم مەحمودی ئازەر\n١٧- محەمەد میرزایی\nعێراق، ٩١ تووشبووی نوێی کۆرۆنا تۆمارکرا\nوەزارەتی تەندروستی عێراق تووشبوونی ٩١ کەسی دیکەی بە ڤایرۆسی کۆرۆنا ڕاگەیاند.\n7 أبر - 19:10\n7 أبر - 14:33


وەزیری پێشمەرگەی هەرێم لەگەڵ به‌رپرسی تیمی هاریكاری ئاسایشی ئه‌مریكا له هه‌رێم کۆبووەوە و داوای لێکرد له‌به‌رامبه‌ر هه‌ڕه‌شه‌كانی ئێستای داعش، پێویست ده‌كات قه‌باره‌و جۆری هاوكارییه‌كانی ئه‌مریكا و هاوپه‌یمانان بۆ هێزی پێشمه‌رگه فراوانتر بكرێت.\nلە ڕاگەیەنراوێکدا وەزیری پێشمەرگەی هەرێم (دووشەممە 6ی کانونی یەکەمی 2021) ڕایگەیاند، "له كۆبوونه‌وه‌مان له‌گه‌ڵ كۆلۆنێل دۆگڵاس، به‌رپرسی تیمی هاریكاری ئاسایشی ئه‌مریكا له‌هه‌رێم، تاووتوێی دوایین كرده تیرۆریستییه‌كانی داعش له‌ناوچه جیاجیاكان کرد، هاوكات به‌وردی سه‌رنج و تێبینیه‌كان له‌باره‌ی به‌ره‌نگاری و نه‌هێشتنی پاشماوه‌ی تیرۆر و تیرۆریستان له‌و ناوچانه گفتوگۆی له‌باره‌وه كرا."\nئاماژەی بەوەشکردووە، "به بەیاخه‌وه گفتوگۆمانكرد له‌سه‌ر ئه‌وه‌ی وه‌ك تیمێكی هاوبه‌ش رووبه‌ڕووی تیرۆر و تیرۆریستان ببینه‌وه، له‌ئێستادا داعش پلانی شه‌ڕی گۆڕیوه له‌ئاشكراوه بۆ جه‌نگی شاراوه، بۆیه ئه‌ركه‌كه قورستره‌و پێویستی به‌هاوكاری و هه‌ماهه‌نگی یه‌كتر و پلان و ته‌كنیكی نوێی جه‌نگی هه‌یه".\nوەزیری پێشمەرگە دەشڵێت، "داوامانكرد، له‌به‌رامبه‌ر هه‌ڕه‌شه‌كانی ئێستای داعش، پێویست ده‌كات قه‌باره‌و جۆری هاوكارییه‌كانی ئه‌مریكا و هاوپه‌یمانان بۆ هێزی پێشمه‌رگه فراوانتر بكرێت."\nئەوەشی خستووەتەڕوو، "دووپاتمانكرده‌وه، هاوكاری و هه‌ماهه‌نگی ئه‌مریكا و هاوپه‌یمانان و تیمی راوێژكاران جێی بایه‌خی ئێمه‌یه و له‌ئێستادا خوازیاری ئه‌وه‌ین بۆشایی ئه‌منی نێوان هێزی پێشمه‌رگه‌و سوپای عێراق نه‌مێنێت و به‌هاوكاری هاوپه‌یمانان سه‌قامگیری و ئارامی بۆ ته‌واوی ئه‌و ناوچه‌كان بگه‌ڕێنرێته‌وه."\nبەگوێرەی ڕاگەیەنراوەکە، "به‌رپرسی تیمی ئۆفیسی هاریكاری ئاسایشی ئه‌مریكا له‌هه‌رێم، پشتگیری و به‌رده‌وامی هاوكاری و یارمه‌تییه‌كانی ئه‌مریكا و هاوپه‌یمانانی بۆ وه‌زاره‌تی پێشمه‌رگه دووپاتكرده‌وه."\nبە فەرمی حکومەتی هەرێم پشووی سەری ساڵی ڕاگەیاند\n2021.12.21 - 10:51\nحکومەتی هەرێم تەرمی 16 کۆچبەر دەهێنێتەوە\n2021.12.20 - 23:29\nلەبارەى شێوازی دابەشکردنی موچە حکومەتی هەرێم بڕیاری دا\n2021.12.15 - 17:39\nکەشناسیی هەرێم: باران و بەفر دەستپێدەکاتەوە\n2021.12.22 - 10:37\nنرخی دراوەکان لە بازاڕەکانی هەرێم گۆڕانکارییان بەسەردا هاتووە\n2021.12.22 - 10:19\nبەغدا دوو ملیار دینار بۆ هەرێم دەنێرێت\n2021.12.21 - 20:02


Top Ads on ناوەندی ڕۆشنبیریی ئەندێشە\nناوەندی ڕۆشنبیریی ئەندێشە Background Introduction:\nپەڕەی فەرمی ناوەندی ڕۆشنبیریی و هونەریی ئەندێشە|مرکز روشنفکری و هنری اندیشە|Official page of Andesha cultural and Artistic center\nناوەندی ڕۆشنبیریی ئەندێشە has been advertising and marketing on Facebook for many years. And ناوەندی ڕۆشنبیریی ئەندێشە has placed 53 of ads on the Facebook platform in the last month. In the past few years,ناوەندی ڕۆشنبیریی ئەندێشە has created thousands of ads on Facebook and completed multiple A / B tests. But do you really know what your most successful Facebook ads are? Now I use a spy tool to check.\nBigSpy is the best social media ad spy tool. Searching for ناوەندی ڕۆشنبیریی ئەندێشە on BigSpy, we can see that these ads have gained a lot of likes. Now, BigSpy generates a detailed Top ad analysis report for ناوەندی ڕۆشنبیریی ئەندێشە. BigSpy decomposes the data of ads, view the performance of a single ad, and analyzes the Top 3 ads with the best performance from ناوەندی ڕۆشنبیریی ئەندێشە.\n1.ناوەندی ڕۆشنبیریی ئەندێشە Top 3 Ads Basic Understanding\nName ناوەندی ڕۆشنبیریی ئەندێشە ناوەندی ڕۆشنبیریی ئەندێشە ناوەندی ڕۆشنبیریی ئەندێشە\nناوەندی ڕۆشنبیریی ئەندێشە Marketing Objectives Analysis:\nناوەندی ڕۆشنبیریی ئەندێشە has been operating in Non-Governmental Organization (NGO) for many years. The marketing objectives it uses most when placing Facebook ads are Other, Other, and Other.\nDifferent campaign objectives bring completely different conversion effects. For example, Page Post Engagement can bring more users who like posts at a lower cost. Website Conversion brings accurate customers with conversions, but the ad costs are relatively high. ناوەندی ڕۆشنبیریی ئەندێشە best marketing campaign objective at present is Other. Advertisements mainly choose the appropriate marketing objectives according to different ad purposes.\n2.ناوەندی ڕۆشنبیریی ئەندێشە Top 3 Ads Content Display\nAd Headline Photos from ناوەندی ڕۆشنبیریی ئەندێشە's post Photos from ناوەندی ڕۆشنبیریی ئەندێشە's post Photos from ناوەندی ڕۆشنبیریی ئەندێشە's post\nAd Copy Text ٥٥ كتێب بە ٤٠ هەزار دینار گەیاندن بۆ ناو سلێمانی ٣٠٠٠ ب... دانەی ١٠٠٠ ئەگەر ١٠ دانەی بكڕی گەیاندن بۆ ناو سلێمانی ... -\nText Word Count 141 201 247\nLike 3930 2586 1606\nناوەندی ڕۆشنبیریی ئەندێشە Top 1 Ad Content Analysis：\nAd title: Text is an extension of the creative. ناوەندی ڕۆشنبیریی ئەندێشە Top 1 ads got 3930 likes. ناوەندی ڕۆشنبیریی ئەندێشە uses a sentence with the finishing touch title: “Photos from ناوەندی ڕۆشنبیریی ئەندێشە's post”, point out the main purpose, and sublimate the theme of the advertisement. The power of a sentence is endless.\nThe text is a supplement to the headline. ناوەندی ڕۆشنبیریی ئەندێشە shared 141 words describing Top 1 ad. In addition, the use of emojis in the text can shorten the distance to the user.\nThe main role of the creative is to attract users, and the ad copy is the key factor for conversion. ناوەندی ڕۆشنبیریی ئەندێشە should continue to optimize the ad content.\n3.ناوەندی ڕۆشنبیریی ئەندێشە Top 3 Ads Creative Selection\nAd Time 2020-06-11-2020-06-19 2020-06-06-2020-06-11 2020-06-06-2020-06-08\nLanding Page Link https://www.facebook.com/438754972832169/posts/4137863666254596/ https://www.facebook.com/438754972832169/posts/4116949728345990/ https://www.facebook.com/Andeshalib/?refid=28&_ft_=adid.23844911399420038:qid.6836114282688870657:mf_story_key.4255537087208019550:is_sponsored.1:ei.AI@AQK4hKalCpnKxDrOzMKxORqnOfJuql44cpg3zdhM8mlk29Sf50egY3CsCifR0TKdLilfLvwR129L9sz7io9n0AUG:top_level_post_id.4116902991683997:content_owner_id_new.438754972832169:page_id.438754972832169:src.22:photo_attachments_list.%5B4116900535017576,4116901145017515,4116902338350729,4116901725017457%5D:photo_id.4116900535017576:story_location.5:story_attachment_style.album:view_time.1591656753:filter.h_nor:tds_flgs.3:actrs.438754972832169:page_insights.%7B%22438754972832169%22:%7B%22page_id%22:438754972832169,%22page_id_type%22:%22page%22,%22actor_id%22:438754972832169,%22dm%22:%7B%22isShare%22:0,%22originalPostOwnerID%22:0%7D,%22psn%22:%22EntStatusCreationStory%22,%22post_context%22:%7B%22object_fbtype%22:266,%22publish_time%22:1591527368,%22story_name%22:%22EntStatusCreationStory%22,%22story_fbid%22:%5B4116902991683997%5D%7D,%22role%22:1,%22sl%22:5,%22targets%22:%5B%7B%22actor_id%22:438754972832169,%22page_id%22:438754972832169,%22post_id%22:4116902991683997,%22role%22:1,%22share_id%22:0%7D%5D%7D%7D&__tn__=~-R\nThe principle of less is more appropriate for the selection of creatives. In just a few seconds to attract users’ attention, and let users understand the function of your product, these ads produced by ناوەندی ڕۆشنبیریی ئەندێشە are successful.\nناوەندی ڕۆشنبیریی ئەندێشە Creative Analysis:\nناوەندی ڕۆشنبیریی ئەندێشە placed a Image ad in 2020-06-11-2020-06-19, and got 3930 likes. The size and type of creatives used in different ad positions are different. But using beautiful colors can attract users faster.\n4.ناوەندی ڕۆشنبیریی ئەندێشە Top 3 Ads Audience Analysis:\nناوەندی ڕۆشنبیریی ئەندێشە has the best conversion in Iraq, and can advertise more in Iraq in the future.\n5.ناوەندی ڕۆشنبیریی ئەندێشە Top 3 Ads Performance Display\nShare 15 5 6\nComment 185 103 15\nAdvertising effectiveness is a direct manifestation of advertising. ناوەندی ڕۆشنبیریی ئەندێشە ‘s Top 1 ad received 3930 likes, 15 shares, 185 comments in just 9 days.\nSummary: Every detail of the advertisement is important. Actually, several important factors that affect the effectiveness of ads are ad creativity, ad copy, ad audience, and ad costs. Now BigSpy generates a top ads report for ناوەندی ڕۆشنبیریی ئەندێشە, helping ناوەندی ڕۆشنبیریی ئەندێشە to grasp the ad data more clearly.\nTop Ads on Chatbooks


دانراوه له‌لایه‌ن: عیرفان ئه‌حمه‌د كاكه مه‌حموود ڕێكه‌وت: ١٢/٥/ ٢٠١٠\nid => 4848\ndynamicImage => '2010122big74817.jpg'\nheadTitle => 'سه‌رساڵی نوێی كۆچی و په‌یامێك و چه‌ند ئه‌حكامێكی پێویست سه‌باره‌ت به مانگی موحه‌ڕڕه‌م'\n[0.61 ms] SELECT `dangiislam_article`.* FROM `dangiislam_article` WHERE (((`dangiislam_article`.`id` = 4848)))\n[10.1 ms] UPDATE `dangiislam_article` SET `clicked` = ? WHERE (`dangiislam_article`.`id` = 4848)\n[0.54 ms] SELECT `dangiislam_article`.* FROM `dangiislam_article` WHERE (`dangiislam_article`.`id` = 4848) LIMIT 1\n[0.46 ms] SELECT `dangiislam_article`.* FROM `dangiislam_article` WHERE (id= '4848') AND (status='1') AND (title<>'0') LIMIT 1\n[0.22 ms] SELECT `dangiislam_art_cat`.* FROM `dangiislam_art_cat` WHERE (id = 165) LIMIT 1\n[15.67 ms] SELECT `dangiislam_article`.* FROM `dangiislam_article` WHERE (category_id = 165)\n[12.15 ms] SELECT `dangiislam_article`.* FROM `dangiislam_article` WHERE (category_id = 165) AND (id <> '4848') AND (status='1') ORDER BY `id` desc LIMIT 3\n[7.96 ms] SELECT `dangiislam_article_comment`.* FROM `dangiislam_article_comment` WHERE (approved = 'Y') AND (article_id='4848') ORDER BY `comment_id` desc, `featured` desc\n[0.19 ms] SELECT `dangiislam_art_cat`.* FROM `dangiislam_art_cat` WHERE (id = 165) LIMIT 1\n[0.19 ms] SELECT `dangiislam_art_cat`.* FROM `dangiislam_art_cat` WHERE (id = 113) LIMIT 1\n[0.27 ms] SELECT `dangiislam_writer`.* FROM `dangiislam_writer` WHERE (((`dangiislam_writer`.`id` = 13)))\n[0.24 ms] SELECT `dangiislam_writer`.* FROM `dangiislam_writer` WHERE (id = 13) LIMIT 1\n1.11.3/5.3.29 Variables Debug Not authorized 16 in 80 ms Registry (6)«


ئه‌گه‌ر "گۆگڵ" ته‌نها 30 خوله‌ك بوه‌ستێت ئه‌مانه ڕووده‌دات\nبه پێ ى ڕاپۆرتێكى" Wonderful engineerin"ماوه‌یه‌كm چه‌ته‌كانى ئه‌نته‌رنێت له هه‌وڵى بڵاوكردنه‌وه‌ى هه‌واڵى وه‌ستانى "گۆگڵ" دان و به‌رده‌وام به‌كارهێنه‌رانى ده‌ترسێنن ، ئه‌مه‌ش هیچ ڕاستیه‌كى تێدانیه و ئامانجیان ته‌نها نانانه‌وه‌ى په‌شێویه.\nله ئێستادا كه‌سانێك هه‌ن پروپاگه‌نده بڵاو ده‌كه‌نه‌وه و له فه‌یسبوك ده‌نوسن "#googleshutdown" یان "#googlegone" یاخود سكرین شووتى Google error ده‌كه‌ن كه ئه‌مه ته‌نها كارى چه‌ته‌كانى ئه‌نته‌رنێته.\nگۆگڵ یه‌كێكه له خزمه‌تگوزاریه زۆر به‌هێزه‌كان كه 600 ملیار په‌ڕه‌ى زانیارى تێدایه و چه‌نده‌ها كۆمپانیا كارى له‌سه‌ر ده‌كه‌ن ، چى ڕووده‌دات ئه‌گه‌ر گۆگڵ بۆ ماوه‌ى 30 چركه بوه‌ستێت؟\n•\tهه‌موو گه‌ڕانێك ده‌وه‌ستێت ، چونكه گۆگڵ ته‌نها بۆ گه‌ڕان به‌كار نایه‌ت به‌ڵكو چه‌نده‌ها خزمه‌تگوزاری تر ده‌وه‌ستێت وه‌ك" gmail ، youtube ، adsense و خزمه‌تگوزارى ترى وه‌ك ئه‌ندرۆید و چه‌نده‌ها خزمه‌تگوزارى تر.\n•\tچه‌نده‌ها كۆمپانیا تووشى زیانى مادى ده‌بنه‌وه.\n•\tچه‌نده‌ها به‌رهه‌مهێنه‌رى جیهانى كاره‌كانیان ده‌وه‌ستێت.\n•\tچه‌نده‌ها خه‌ڵك له‌شوێنه جیاجیاكانى جیهان وون ده‌بن به‌هۆى نه‌بوونى نه‌خشه‌ى گۆگڵ.\n•\tچه‌نده‌ها كه‌س تووشى كێشه ده‌بن به‌هۆى نه‌بوونى وه‌رگێڕى گۆگڵ .\n•\tهه‌روه‌ها جیهان ده‌وروژێت .\nهه‌ر به‌پێ ى ڕاپۆرتى ئه‌و ماڵپه‌ڕه ئاشكرای كردووه كه به‌هۆى ئه‌و پرو پاگه‌ندانه‌وه به‌یان نامه‌یه‌كى ڕه‌سمى له‌لایه‌ن كۆمپانیاى گۆگڵ بڵاو كرایه‌وه ڕایگه‌یاند:كه ئه‌و قسانه‌ى ده‌كرێته ته‌نها له‌لایه‌ن چه‌ته‌كانى ئه‌نته‌رنێته بڵاو كراوه‌ته‌وه مه‌به‌ستیان بڵاو كردنه‌وه‌ى په‌شێویه.\nسه‌رچاوه:شه‌به‌كه ابو نه‌واف\n884 جار خوێندراوه‌ته‌وه\n6/8/2017 1:59:12 PM


خه‌باتی ئاشتیخوازانه/په‌نجا خاڵی بنه‌ڕه‌تی خه‌باتی ئاشتیخوازانه (خاڵی 41)\nسه‌ركوت كردن چۆن به‌ئه‌نجام ده‌گات؟\nچالاكی له دۆخی سه‌ركوت، مۆراڵ و په‌یوه‌ندییه‌كان:\nدێر و زوو بزوتنه‌وه‌كه‌تان ناچار ده‌بێ به‌رامبه‌ر كرده‌وه‌كانی هێزه‌كانی دژبه‌رتان كاردانه‌وه‌ی هه‌بێت. رێگه‌ی به‌كارهێنراو له‌لایه‌ن هێزه‌كانی دژبه‌ر، به‌شێكه له كه‌ره‌سه‌ی سه‌ركوت. گه‌ڵاڵه‌ی سه‌ره‌كی ئه‌م به‌شه فێرمان ده‌كات كه چۆن بتوانین له كاریگه‌رییه‌كانی سه‌ركوت كه‌م بكه‌ینه‌وه. بۆ ده‌سپێك، سه‌ركوت و سزا وه‌ك شتێك له‌به‌رچاو بگرن كه ئه‌وانیش وه‌ك هه‌ر شتێكی دیكه تێچوو هه‌ڵده‌گرن ـ شتانێكی وه‌ك خۆراك و جل. چه‌نده نرخ به‌رزتر بێ، ئیمكانی كڕینی كه‌ره‌سه كه‌متر ده‌بێ. یه‌كه‌م شت كه پێویسته بكه‌وێته یه‌كه‌مایه‌تی پێرستی به‌رنامه كرده‌وه‌ییه‌كان ئه‌ویه كه ده‌بێت "فه‌رهه‌نگی ئه‌منییه‌ت" كه توانایی دزه‌ی دوژمن له رێكخراو و، تێكدانی تۆڕی په‌یوه‌ندییه‌كان نزم ده‌كاته‌وه, دروست بكرێت.\nچه‌نده بزوتنه‌وه به‌هێزتر بێ، هێزی دژبه‌ر هه‌ست به لاوازی زۆرتر ده‌كات. وه‌ك پایه‌یه‌ك، هێزی دژبه‌ر تێده‌كۆشێ تا رۆحیه و مه‌عنه‌وییاتی چالاكڤاننی بزوتنه‌وه نزم بكاته‌وه و بۆ ئه‌مه‌ش هه‌نگاو هه‌ڵده‌گرێت تا له رێژه‌ی داخوازییه‌كان بۆ به‌دی هێنانی گۆڕان و ئاڵوگۆڕی كه‌م كاته‌وه. هه‌روه‌ها هێزی دژبه‌ر هه‌وڵ ئه‌دات تا تێچووی كارتێكه‌ریی ئیداری له بزوتنه‌وه‌دا به‌رز بكاته‌وه.\nدروست كردنی كێشه له سیستمی په‌یوه‌ندییه‌كانی بزوتنه‌وه, یه‌كێكه له‌و رێ كاریگه‌رانه كه تێچوو به‌رز ده‌كاته‌وه. له‌ته‌ك به‌رگری كردن له چالاكییه گشتییه‌كانی بزوتنه‌وه، ده‌زگیركردنی چالاكان و دروست كردنی كه‌شوهه‌وای ترس، تێچووی تاكه‌كه‌سی و رێكخراوه‌یی بزوتنه‌وه زۆرتر ده‌بێت. بۆیه‌ش هێزی دژبه‌ر رێگه ده‌دات تا تێچوو بزوتنه‌وه تا شوێنی پێویست به‌رز ببێته‌وه و چالاكییه‌كانی بزوتنه‌وه كه‌م ببنه‌وه و، له كۆتاییدا راوه‌ستێ.\nسزا (ته‌مێ) دوو كاریگه‌ریی هه‌یه(چاو بكه‌ن له به‌شی دوو). كاریگه‌ریی یه‌كه‌م یا بچووك، سزادانی تاوانبارانه و، كاریگه‌ریی دووهه‌م یا گه‌وره، پێشی پێگرتنه له په‌یوه‌ست بوونی كه‌سانی تازه بۆ ریزه‌كانی بزوتنه‌وه‌یه. حاڵه‌تی دووهه‌م یا هۆی سه‌ره‌كی سزا، ئه‌وه نییه كه تاكه‌كان سزا بدرێن به‌ڵكو ئه‌وه‌یه كه ئه‌وانی تر له ده‌ربڕینی یه‌كگرتوویی خۆ بپارێزن. كاتێك ئێوه سزا ده‌درێن، هێزی سه‌ركوتكه‌ر به كه‌سانی تر ئه‌وه ده‌ڵێت كه هاوكاری نه‌كردن ده‌گه‌ڵ رژێم، زۆر قۆرس بۆیان ته‌واو ده‌بێ. دێر یا زوو بزوتنه‌وه‌كه‌تان به جۆرێك له جۆره‌كان ده‌كه‌وێته به‌ره سه‌ركوت. ته‌جره‌به پیشانی داوه قانع كردنی چالاكان و لایه‌نگران به‌وه‌ی كه بزوتنه‌وه ده‌توانێت كاردانه‌وه شیاوی بنوێنێت پێویستی به شاره‌زایی تایبه‌ت هه‌یه.\nبه‌ر له‌وه‌ی بزوتنه‌وه بكه‌وێته‌به‌ر ته‌وژمی سه‌ركوت، پێویسته چالاكان گوێداری ئه‌م خاڵانه‌ی خواره‌وه بكه‌ن:\nیه‌ك) ده‌ست له‌سه‌ر ده‌ست دانان، پرۆسه‌ی سه‌ركوت ناوه‌ستێنێت.\nدوو) چه‌نده كاردنه‌وه‌تان توندوتیژتر بێت، هێزه‌كانی دژبه‌ر توندوتیژتر مامڵه‌تان له‌به‌رامبه‌ردا ده‌كه‌ن، رێگه دروست، به‌كارهێنانی سه‌ركوت و سزادانی رژێمه بۆ ئه‌وه‌ی بزوتنه‌وه به‌هێز ببێت.\nسێ) ئه‌گه‌ر رێ بده‌ن توندوتیژی و سه‌ركوت بزوتنه‌وه هه‌ڵوه‌شێنێته‌وه، ئه‌وا ره‌واییتان داوه به دوو بابه‌تی توندوتیژیی و سه‌ركوت.\nچوار) له‌مامڵه‌كردنتان به‌رامبه‌ر كرده‌وه‌ی سه‌ركوتكه‌رانه، په‌نا بۆ توندوتیژی نه‌به‌ن، چوونكو توندوتیژی ته‌نیا ئامانجه‌كانی ئێوه ناڕه‌وا پیشان ده‌دات و ئۆتۆریته‌ی ئێوه له ناو خه‌ڵكدا له‌ناو ده‌بات.


نيويۆرك تايمز: لە كەمتر لە دوو ساڵدا توركيا ڕوبەڕوى داڕمانى ئابورى دەبێتەوە\nسبەینێ دابەشکردنی نەوتی ماڵان دەست پێ دەکاتەوە\nتاقیکردنەوە بۆ ئاردی بەشە خۆراکی ئەم مانگە کرا\n2020.08.31 - 08:35\nڕۆژنامەى نيويۆرك تايمزى ئەمريكى ئاشكرايكرد، توركيا لە ماوەى كەمتر لە دوو ساڵدا ڕوبەڕوى داڕمانێکى ئابورى سەخت دەبێتەوە، ئەوەش بەهۆى دابەزینى نرخى ليرە بەرامبەر دۆلار.\nنيويۆرك تايمز لە ڕاپۆرتێكدا ئاماژەى بەوەداوە، دابەزينى نرخى ليرەى توركى بەرامبەر دۆلارى ئەمريكى دەبێتە هۆى ئەوەى توركيا ڕوبەڕوى داڕمانى ئابوريى سەخت ببێتەوە لەماوەى كەمتر لە دوو ساڵدا.\nڕونيشكراوەتەوە، بەتايبەتى بەهۆى بڵاوبونەوەى پەتاى كۆرۆنا لەو وڵاتە بەشێوەيەك كە بوەتە جێى نيگەرانى بەتايبەتى لە چەند ڕۆژى ڕابردودا، ئەوەش سەرەڕاى ئەوەى لەسەر ئاستى سياسەتى دەرەوە جوڵەكانى توركيا كاريگەرى نەرێنى لەسەر هێزى ئابوريى ئەو وڵاتە دروستكردووە.\nڕۆژنامەكە دەشڵێت، لەئێستادا شيكەرەوانى سياسى چاودێرى جوڵەكانى ئەنقەرە دەكەن لە دەرياى ناوەڕاستدا دژى فەڕەنسا و يۆنان.\nبەگوێرەى شيكردنەوەى چاودێران، هەوڵەكانى ڕەجەب تەيب ئەردۆگان سەرۆكى ئەو وڵاتە بۆ دروستكردنى كێشمەكێش و هاندانى هەستى نەتەوەيى بۆ بەلاڕێدابردنى بيركردنەوەى هاووڵاتيانى وڵاتەكەيەتى لە كێشە ئابورييەكانى ناوخۆ.\nنيويۆرك تايمزى ئەمريكى جەختیش دەكاتەوە، ساڵى ڕابردوو دەسەڵاتى ئەردۆگان لەرزى، ئەوەش دواى ئەوەى حزبەكەى كۆنترۆڵى ئيدارەى شارەوەنى ئيستانبوڵى لەدەستدا.\nبازاڕى بانكى توركيا هەڵاوژێرێكى شێتانە بەخۆيەوە دەبينيێت و دراوى نيشتمانى ئەو وڵاتە بەهۆى ئاراستە سياسيە گشتيەكانەوە كاريگەريیەكى گەورەى بەسەرەوەيە و نرخى ليرەى توركى بەرامبەر بە دۆلار بەردەوامە لە دابەزين.\nلەناو موشەکە بالیستییەکاندا، ئەم 10 دانەیان زۆر مەترسیدارن\n2020.09.14 - 22:16\nزانایان نیگەرانن لە شاردنەوەى زانیاری و ڕووداوەکانی پشت پەرەپێدانی ڤاکسینی کۆرۆنا\n2020.09.14 - 22:04\nئەگەر بەهۆی کۆرۆناوە نییە ئەى مالکی لە ئێران چی دەکات؟\n2020.09.14 - 20:42\nتەندروستیی جیهانى هۆشدارى لە دوو مانگى سەخت بۆ مردن بە کۆرۆنا دەدات\n2020.09.14 - 18:00\nفراکسیۆنى گۆڕان لە بەغدا ’’هەموو شتێکى لەگەڵ بزوتنەوەکەى بڕاندووەتەوە’’\n2020.09.14 - 17:00\nوەزارەتى تەندروستى ئامارى 24 کاتژمێرى رابردووى کۆرۆناى لە عێراق راگەیاند\n2020.09.13 - 17:25\nبۆ فشارکردن لە ئێران و تورکیا و چارەسەرکردنی کێشە ئاوییەکان کازمی شاندێک دەنێرێتە ئەو دوو وڵاتە\n2020.09.13 - 13:02


٢٤ کەس لە هەرێم بە پلەى وەزیر خانەنشین بوون\nعادل عەبدولمەهدی نامەیەکی ئاراستەی سەرۆکی سوریا کردووە\nفلح فەیاز نامەکەی عادل عەبدولمەهدی گەیاندووەتە بەشار ئەسەد\n3778 جار خوێندراوەتەوە\nعادل عەبدولمەهدی سەرۆک وەزیرانی عێراق نامەیەکی ئاراستەی بەشار ئەسەدی سەرۆکی سوریا کرد، تەوەرەی سەرەکیی نامەکە تایبەتبووە بە بایەخی هەماهەنگیی نێوان هەردوو وڵات و، گەشەپێدانی پەیوەندییەکانی نێوان هەردوولا.\nئاژانسی هەواڵی سانای سوریا ئەمڕۆ شەممە (٢٩ی کانوونی یەکەمی ٢٠١٨) بڵاویکردەوە، بەیانیی ئەمڕۆ بەشار ئەسەد سەرۆکی سوریا نامەیەکی لە عادل عەبدولمەهدی سەرۆک وەزیرانی عێراقەوە پێگەیشتووە و نامەکەش لەلایەن فالح فەیاز ڕاوێژکاری ئاسایشی نیشتیمانی عێراقەوە گەیەنراوەتە ئەسەد.\nئاژانسەکە ڕوونیکردووەتەوە، نامەکە تایبەتبووە بە گەشەپێدانی پەیوەندییەکانی نێوان هەردوو وڵات و بایەخی هەماهەنگی نێوانیان لە بوارەکانی تایبەت بە دژایەتیکردنی تیرۆر و هاریکاریی هەرێمایەتی، بەتایبەت لە سنوری هاوبەشی نێوان هەردوو وڵات.\nبەگوێرەی ئاژانسی سانا بەشار ئەسەد بە فەیازی ڕاگەیاندووە، ڕووداوە پۆزەتیڤەکانی ناوچەکە، بەتایبەت سەبارەت بە گێڕانەوەی ئاسایش و ئارامی لە زۆربەی ناوچەکانی سوریا و عێراق، جەختکردنەوەیە لەوەی گەلانی ناوچەکە ئیرادەی ئەوەیان هەیە پارێزگاری بکەن لە سەروەری وڵاتەکانیان و ئەو ئیرادەیەش بەهێزترە لە پیلانە دەرەکییەکان.\nلە بەرامبەریشدا فالح فەیاز ڕاوێژکاری ئاسایشی نیشتمانی عێراق ئاماژەی بەوە کردووە، سەرکەوتنی گەلی عێراق بەسەر تیرۆردا و، ئەو سەرکەوتنانەش کە سوریا تۆماریکردووە، سەرجەمیان ئاماژەی خێرن بۆ تەواوی ناوچەکە.\nسەردانەکەی ئەمڕۆی فالح فەیاز بۆ سوریا لەکاتێکدایە، لە ماوەی ئەم مانگەدا زنجیرەیەک سەردانی شاندی باڵای دیپلۆماتی بۆ سوریا و کۆبوونەوە لەگەڵ بەشار ئەسەد، ئاماژەن بۆ دووبارە بەهێزبوونەوەی حکومەتی سوریا، بەتایبەت دوای ئەوەی هەفتەی ڕابردوو، عومەر حەسەن بەشیر سەردانی سوریای کرد، دوێنێش ئیماراتی عەرەبی یەکگرتوو ڕایگەیاند، باڵیۆزخانەی وڵاتەکەی دووبارە دەکاتەوە و سعودیەش ئامادەیی خۆی دەربڕیوە بۆ بەشداریکردن لە ئاوەدانکردنەوەی سوریا.


له نۆ ساڵدا ٩١٢ ژن له‌كوردستان كوژراون و خۆیان سوتاندووه\nبه‌پێی ئاماری ئه‌نجوومه‌نی باڵای خانمان، له‌نۆ ساڵدا ٩١٢ ژن كوژراون و خۆیان كوشتووه‌و به‌ڕێوه‌به‌رایه‌تی توندوتیژی دژی ئافره‌تانیش ڕووداوه‌كانی نۆ مانگی ئه‌مساڵ ئاشكرا ده‌كات، كه‌له‌و ماوه‌یه‌دا ٨٧ ژن ده‌ستدرێژی سكسیان كراوه‌ته‌سه‌ر و زیاتر له‌حه‌وت هه‌زار سكاڵا دژی توندوتیژی به‌رانبه‌ر به‌ژنان تۆمار كراوه.\n25ـی تشرینی دووەم، ڕۆژی به‌ره‌نگاربوونه‌وه‌ی توندوتیژی دژ به‌ئافره‌تان، ئه‌نجوومه‌نی باڵای كاروباری خانمان ئاماری توندوتیژییه‌كانی دژ به‌ژنان له‌هه‌رێمی كوردستان بڵاو ده‌كاته‌وه، كه‌له‌ماوه‌ی ساڵه‌كانی ٢٠١٠ تا ئه‌مساڵ؛ ٩١٢ ژن كوژراون و خۆیان سوتاندووه.\nبه‌پێی ئاماره‌كه‌ی ئه‌نجوومه‌نی باڵای كاروباری خانمان، ساڵی ٢٠١٦ زۆر ترین تونوتیژیی به١٢٥ ڕووداو تۆماركراوه‌و له‌ساڵی ٢٠١٤ ش كه‌مترین ڕووداوی كوشتن و خۆ سوتاندن، ٨٢ ڕووداو هه‌بووه.\nهه‌ر له‌و ڕۆژه‌دا بەڕێوەبەرایەتی بەرەنگاربوونەوە توندوتیژی دژی ژنان لە هەرێمی كوردستان ئاماری ڕووداوه‌كانی ئه‌مساڵی بڵاوی كرده‌وه، كه‌لە ماوەی نۆ مانگی یەكەمی ئەمساڵی 2018 دا، 54 ژن خۆیان كوشتووە كە زۆرترینیان لە پارێزگای هەولێر و دهۆك و كەمترینیشیان لە ئیدارەی گەرمیان و شارۆكەی سۆران بووە، 37 ژنی تریش كوژراون كە ئه‌ویشیان زۆرترینیان لە پارێزگای هەولێر و سلێمانی و كەمترینیان لە ئیدارەی ڕاپەڕین بووە.\nبەڕێوەبەرایەتی بەرەنگاربوونەوەی توندوتیژی دژی ژنان ئاشكرای كردووە، لەماوەی ئەو نۆ مانگەدا 87 حاڵەتی دەستدرێژیی سێكسی تۆمار كراون و حەوت هەزار و 192 سكاڵاش لەلایەن ژنانەوە تۆمار كراوه.\nهه‌ر به‌پێی ئاماره‌كه‌ی بەڕێوەبەرایەتی بەرەنگاربوونەوەی توندوتیژی دژی ژنان، له‌و نۆ مانگه‌دا 90 ژن خۆیان سووتاندووە و 113 ژنی تریش سووتاون.\nبڵاوكردنه‌وه‌ی ئامارەكانی توندوتیژی دژی ژنان لە كاتێكدایە، ساڵانه‌ڕۆژی ٢٥ ی تشرینی دووه‌م وه‌ك ڕۆژی به‌ره‌نگاربوونه‌وه‌ی توندوتیژی دژی ژنان دیاری كراوه‌و بۆ ئه‌مساڵیش له‌هه‌رێمی كوردستان هەڵمەتێكی 16 ڕۆژی ڕاگەیەنراوە.